An sanga kan opisina provincial kan Philippine Charity Sweeptakes Office (PCSO) sa Camarines Sur nakatalaan hagadon an tabang kan lokal na gobierno kan Ciudad nin Naga asin sa Naga City Police Office (NCPO) na darakupon an mga kuryador sa ilegal na sugal na jueteng na ginagamit prontera an Small Town Lottery (STL).\nKun magdadanay an jueteng sa Ciudad nin Naga maging sa pagtaraid na banwaan posibleng dagos nang mabangkaruti an legal na operasyon kan STL.\nSi Branch Manager Jobet Ramos kan PCSO Camarines Sur nagpahayag sa entrevista kan Bicol Mail sa paagi nin telepono na nangyari na an pagkalugi kan STL sa Albay huli ta dinaog kan operasyon kan ilegal na sugal na jueteng.\nAn STL milyones pesos an pigreremiso sa PCSO na ginagamit man na fondo sa mga charity program kan gobierno asin iba pang mga proyecto alagad an jueteng iba an nakikinabang envez mga opisiyal kan gobierno asin awtoridad.\nSinabi pa kan PCSO ma-duwang taon na an nakakagi an operator kan STL nagprubar na magkua nin mayor’s permit sa City Hall asin ibinasura sana alagad lakop an paglibot kan mga collector sa barangay maging sa opisina kan gobierno. Huli kaini, an operator nagbalyo sa Pili, Camarines Sur na tinawan business permit kan LGU.\nAn LGU, PNP asin iba pang ahencia kan gobierno igwang nakukuang kahirasan sa ganansa kan STL asin nagagamit pa sa mga charity project kan gobierno kabale na digdi an para sa hospital, maging mga pasyente na naghahagad nin asistencia finansyal alagad an jueteng mayong nakukua an gobierno.\nNin huli kaini, dapat mag-aksyon an LGUs asin PNP nganing mapundo an ilegal na sugal.\nNapag-araman an nagpapataya sa jueteng dai naka-uniform nin puting t-shirt kan STL asin iba man an ginagamit na printed na papel kumpara sa STL alagad ginigibong prontera kan ilegal na sugal.\nSi P/Lt. Col. Louie Dela Peña, opisyal na parataram kan PNP Provincial Office kan Camarines Sur nagpahayag na ‘‘command responsibility’’ kan sarong jefe de pulisiya maging kan City Director kun sa saindang ‘‘area of responsibility’’ dai napapapundo an ilegal na sugal.\nPinahimotikan man ni Dela Peña na igwa nang jueteng sa Camarines Sur mantang hinahalat ninda na isombong sa saindang opisina kun saen an ilegal na sugal nganing magkadarakop an mga collector.\nPigbuyagyag pa kan PCSO na trienta por ciento na kan mga lotto outlet sa provincia nagsara na matapos malugi kan saindang negosyo mantang apektado digdi an ingreso kan ahencia.\nKan mga nakaagi pang administrasyon kan City Hall pusog na nagcocontra sa jueteng asin igwa pang resolusyon digdi an Sangguniang Panlungsod laban sa ilegal na sugal. (dpa)


Milaor (An banwaan na daing kasagkuran)\nNgonyan saro sa pinakasadit na municipyo kan Camarines Sur, an Milaor iyo an dating saro sa pinakadakula na municipyo kan provincia poon kan ini namundag bilang parokya kan 1585.\nSakop kaini an San Fernando na baryo Beberon kan Milaor kaidto sagkod Pasacao asin Pamplona, Gainza na baryo Sampaloc, maski an barangay Palestina kan Pili.\nSa ngonyan ngani an natutugdukan kan Governor’s mansion sa Capitolyo sakop kan barangay San Antonio, an Eco-village na magayonon na marhay asin pigdadayo kan kadakol na bisita sakop kan barangay Maycatmon, pati an kataid na motorpool asin kabanga kan Lago del Rey na popular sa mga turista hali sa manlaen-laen na parte kan kinaban.\nAn Baraka bridge an pig-aaguihan kan cut-off channel # 3 sa kalabaan kan Maharlika Road sakop kan Balagbag kaidto ngonyan nakua na kan San Fernando pati an dakulang parte kan barangay Borongborongan na ngonyan sakop na kan Minalabac.\nAn maka-treste ta sa ngonyan ribong an balanak kan mga taga-Milaor. Mantang an taga-Milaor aro-aldaw nagsisimba, nagsasaod, nag-eeskwela, nagtratrabaho bilang empleyados y empleyadas kun minsan mas dakol pa an oras na nakukunsumo sa Naga kesa sa Milaor pero hinali na ini bilang parte kan congressional district na nakakasakop sa Naga, an Milaor sakop na kan diocese kan Libmanan na harayuon na marhay, parte na ngonyan kan 2nd congressional district na an centro yaon man sa Libmanan.\nPambihira an pangaran kan mga barangay digdi arog kan Alimbuyog na may sitio Mindanao, Balagbag, Borongborongan, Lipot, Maycatmon, Mayaopayawan,Maydaso, Capucnasan asin Dalipay. Igwa ini nin sadit na isla na napalilibutan kan Bicol River na pig-aapod na “Isla de Matungaw”. An ngonyan barangay San Antonio dating “Kumagaykay”. Sa Mayaopayawan may sitiong “sinimbahanan” na natutugdukan kuta kan presenteng simbahan, alagad habo kan Patron ta dai naaalsa pasiring duman.\nPambihira an mga apelyedo kan mga orihinal na taong taga-Milaor arog kan Tosoc, Osoc, Baduya, Bolocon, Tibus, Tanaotanao, Bulalacao, Cabase alyas “Butod”. An mga famusong bansag kan mga tao arog kan Goto, Kidit, Duklit, Atutang, Bayag, Pangyaw, Bakya, Tawal-tawal, Dangol, Tarnera, Mangsad, Kiloykigoy, Butakal, Double Body, Running Tress, Kapulpol, Unga, Natong, Karot, Balingkit, Magellan, Telam, etc..\nAn pangaran na Milaor hali sa “maylaud” na iyo an apod kan mga habitantes kan lugar na kun minakusog an uran o mina-agui an makusog na bagyo asin binabaha an apod kan banwaan “Maylaud”. Pero dai nasasayod kan mga Kastila kaya naguin “Milaor” o “Minlaor” sabi kan mga belot na dayuhan. An pangaran na Milaor iyo na an nagdanay bilang opisyal na pangaran kan banwaan sagkod ngonyan.\nNag-aguing ginatos na taon nasakop kita kan Espanya nagparasadit lugod an banwaan huli ta an mga taga duman sa Pamplona asin Pasacao pati mga taga San Fernando naghagad na sinda isuhay sa banwaan ta harayuon an población kaini asin hararom pa an baha. Dai sinda nakakasirimba kun aldaw na Domingo asin kun may mga dakulang aktibidades an Simbahang Catoliko.\nPina-onrahan kan gobyerno colonial an saindang kahagaran (nakasurat pa sa kabana kan daan na simbahan na an Pasacao por medyo barrio of Milaor, sa San Fernando nakasurat sa daan na municipyo na ini na dating barrio kan Milaor).\nAn Milaor Central School iyo an saro sa pinaka-antigong escuelas publicas kasabay an Camarines Sur National High School sa Naga na binuksan kan 1902 kan mga Thomasites, primerong Amerikanong paratukdo na nakatungtung sad aga kan Pilipinas.\nKan 2002 nagcelebrar kan ika-100 na taon an MCS na dinalaw nin rinibong alumni saka alumnae na nagdurar nin tolong aldaw cuntodo de parada sa palibot kan banwaan, misa aro-aldaw, lecture ni Prof. Danny Gerona (historian), baraylehan, karantahan, karakanan, irinoman asin pigdalaw nin mga VIP’s kan gobyerno asin kan simbahan.\nKan 1985 an banwaan nagcelebrar kan ika-400 na taon na engrande an okasyon, pigdalaw kan Arsobispo kan Caceres asin nagpili nin Miss Milaor Quadricentennial na nakalikom nin ginatos na ribong pondo na ginagamit sa pagpairahay asin pagpagayon kan laog kan lumang simbahan.\nAn Milaor bistadong gateway to Naga City o aguihan haling Manila yaon digdi an pinakadakul na night clubs (Pulang Ilaw) na tampok an mga kababaihan na hali kun saen-saen asin pigpapasyaran nin dakul na mga kalalakihan, may pinakadakulang bulangan na sadiri kan pamilya kan dakulang politiko sa Bikol, may pinakahalabang bodega na sadiri kan saro sa pinakamayaman na negosyante sa Naga asin provincia, may pinakadakulaon na origan o piggery na an parung lakop sa banwaan pati sa balyong salog asin ciudad nin Naga (dakulaon na guibohan nin aspalto asin opisina kan sarong first class construction company) asin an pinakahuri an Dalipay sakop na kan commercial business district #3 kan Naga na igwang bagong parokya na nakapangaran ki Santo Padre Pio.\nApesar na an Milaor famuso asin bantugan bako lang digdi sa Camarines Sur kundi sa enterong Kabikolan nin huli sa mga produkto kaini asin mga aki na nag-asenso asin nagibong marhay sa ibang parte kan kinaban, famuso an Milaor ta pig-aapod na Leaning Tower an gurangan na halangkaw na kampanaryo kan lumang simbahan na garo “Leaning Tower of Pizza” sa Italy, naheheling ini kan mga biyaheros na nag-aagui sa Maharlika Road hale sa man-iba-ibang parte kan Pilipinas. Pigdadalaw ini kan dakol na turista asin debotos ni San Jose an mayor na Patron asin San Lorenzo an ika-duwang Patron.\nAktuwalmente, an Milaor maski sadit-sadit tolo an parokya, an orihinal sa Saint Joseph de Worker (dating Saint Joseph Patriarch),San Antonio de Padua Parish asin ining bagong Saint Padre Pio Parish.\nNaguin kontrobersiyal dai pa lang nahahaloy ta kan an helang kan orig na African swine fever (ASF) naglakop dai pa lang nahahaloy sa Naga, sagkod sa mga kataraid na banwaan kan Bombon, Canaman, Magarao, asin Calabanga. Pigpasaradohan an abbatoir (bunuan), pero tinugutan na mag-operar an bunuan sa laog kan NFH.\nIyan an nangyari antes mag-abot an huma kan Covid 19.\nBako lang sikaton an Milaor ngonyan kundi dakula an posibilidad na mag-iwal an Milaor saka an ciudad nin Naga na magkataraid sana.\nPigpa-lockdown ni Mayor Nelson Legacion an mga taga-Milaor na dai makalaog sa Naga nin huli ta transmission site na kuno an Milaor na igwa nin nag positibo sa Covid 19 susog sa deklarasyon kan Department of Health. Pero pignenegaran kan BMC asin ta sagkod ngonyan dai pa man maaraman kun siisay an tao kun taga saen na barangay, puwede man ngani na nagse-self quarantine sa laog kan Naga.\nSabi kan mga taga-Milaor lingaw si Legacion na an Naga nagkukua nin pagkakan por medyo nin agricultural product arog kan bagas, mga bunuon na hayop, gulayon, niyog asin iba pang produkto hali sa 35ng banwann kan Camarines Sur.\nDai sinda dapat maguin maimot sa banwaan o mga banwaan na pighahalean kan saindang pagkakan, mga kayamanan asin aro-aldaw na kasurog.\nAn Milaor iyo an boses ngonyan kan gabos na banwaan na medyo na-aapi kan ciudad kan Naga, na dating Bicol Regional Center, the Heart of Bicol asin dating an Maogmang Lugar, ngonyan “Naga Na” sabi ni Mayor.\nAn alkalde kan Milaor iyo si Mayor Anthony R. Reyes alyas “Labhas” an saro sa mga dakulang constituents ni Mayor Labhas iyo an pamilya Cabase alyas “Butod”.\nLabhas an alkalde, Labhas an liderato, asin Labhas an kwarta.\nPero lockdown sa Naga.


Naga naka-andam vs Delta Variant\nNaka-alerto an lokal na gobierno kan Ciudad nin Naga laban sa posibleng pag-atake kan tinatakotan na Delta Variant kan Covid-19 sagcod na nagpaluwas nin mga policia nganing estritong sunodon an mga policia puon sa Agosto 15-31 asin pigdesignar an Sta. Cruz National High School Bldg. sa Barangay Sta Cruz bilang iyo an exclusibong quarantine facility kan pasyente na puedeng dudahan caso na kan variant na nagpuon sa India.\nSinda Alcalde Nelson Legacion asin City Health Officer Dr. Vito ‘‘Butch’’ Borja nag-atubang sa press conference nganing ibiklad kun panong aandaman kan City Hall an ano man na pagbungkaras kan delta variant case.\nSinabi ni Borja an maisog na variant madaling makaulakit lalo na sa dai nagsusulot nin face mask sa laog sana nin 15 segundos na agihan kan positivo sa caso tatamaan kan virus.\nAn importante sa ngunian magduble nin face mask nganing dai maulakitan kan delicadong virus na nagpuon sa India alagad naglalakop na sa ibang mga nasyon.\nSinda Alcalde Nelson Legacion (sa too), City Health Officer Dr. Vito ‘’Butch’’ Borja (sa tahaw) asin Renne Gumba, jefe kan PSO nagpapaliwanag sa press conference kan mga pag-andam kan lokal na gobierno sa homa kan Delta Variant. (dpa)\nAn Delta Variant nagpuon kan Oktubre 2020 mantang an Alpha asin Beta Variant kan Abril 2021.\nAn solusyon nganing makalikay sa bagong variant magpabakuna asin dai magparaluwas sa saindang residencia, sabi pa ni Borja.\nSinabi ni Legacion saindang nareparo na perming matawo sa mga plaza asin an aksyon sarahan an tolong mga plaza na kinababalehan kan Plaza Rizal, Quince Martires asin Plaza Quezon.\nDai na tutugotan an mga senior citizens na magruluwas sa saindang residencia kun dai pa bakunado nin duwang veces. Kun nakaduwa nang bakuna papalihison muna an 14 diyas.\nTarget kan ciudad na dapat 85 por ciento bakunado na an sektor kan senior citizen.\nEstrictong iimplementar an curfew hour puon alas 9:00 nin banggui hasta alas 4:00 nin aga asin dapat abot na sanang alas 9:00 nin banggui an mga establisimiento de negosyo.\nMabilog nin sampolong miembros kan sarong team nganing iyo an maglibot sa mga establisimiento de negosyo kun nagsusunod sinda sa mga policia kan City Hall.\nAfuera pa kaini, nakatalaan liwat mag-urulay an opisyales lokal sa pinalmenteng pagpanday kan mga policia. (DPAureus)


Wikipedia:Manungod - Wikipedia\nAn Wikipedia sarong ensiklopedya na hinaman nin manlainlain na parasurat asin talingkas na gamiton nin siisay man sa bilog na kinaban. An sityong ini sarong Wiki, boot sabihon pwedeng maliwat nin siisay man nin mga artikulo sa paagi kan pag-klik sa bagong link o takod.\nAn Wikipedia' sarong proyekto kan Wikimedia Foundation.\nYaon sa irarom kan Creative Commons Attribution-ShareAlike 3.0 Unported License (CC BY-SA) an gabos na teksto sa Wikipedia, asin kadaklan kan mga ladawan asin iba pang laog kaini. Pagrurugaring kan mga kaggibo an mga ambag, mantang talingkas ining iniheheras susog sa GFDL license. Hilingon an copyright notice asin an content disclaimer para sa dugang na mga impormasyon.\n1 Mapanonongod sa Bikol na Wikipedia\nMapanonongod sa Bikol na WikipediaLiwaton\nPanginot na artikulo: Wikipediang Bikol Sentral\nAn Bikol Wikipedia, sarong edisyon kan Wikipedia sa tataramon na Bikol Sentral. Siring sa ibang mga paraambag kan mga Tagalog asin Ingles na Wikipedia, an Wikipedia man na ini minarepresentar sa tataramon na Bikol Sentral. Sa ngunyan, igwa na ining 12,183 na mga artikulo.\nPinúnan an Bikol Sentral Wikipedia, An Talingkas na Ensiklopedya, kan 27 Nobyembre 2007. Sa ngunyan, igwa na ining 12,183 mga artikulo.. Hinahaman pa sa ngunyan sa Betawiki (o Translatewiki.net) an lokalisasyon kan pagpalis tataramon kan lawog kaining sityo.\nMarso 23, 2021 - nag-abot 11000 an mga artikulo sa Bikol Wikipedia sa pagkakamukna kan Armi Millare\nMarso 23, 2020 - nag-abot 10000 an mga artikulo sa Bikol Wikipedia sa pagkakamukna kan 1008 kan sarong dai rehistradong paragamit.\nAbril 1, 2019 - nag-abot 9000 an mga artikulo sa Bikol Wikipedia sa pagkakamukna kan Eleanor Rathbone\nHulyo 23, 2018 - nag-abot 8000 an mga artikulo sa Bikol Wikipedia sa pagkakamukna kan Tataramon na Burusu\nHulyo 7, 2014 - nag-abot 6,000 an mga artikulo pakagiboha an Xu Caihou\nAbril 21, 2011 - nag-abot 5000 an mga artikulo sa Bikol Wikipedia.\nHulyo 8, 2009 - nag-abot 4000 an mga artikulo sa Bikol Wikipedia pakagiboha an Tarano\nHulyo 6, 2009 - nag-abot 3000 an mga artikulo sa Bikol Wikipedia pakagiboha an Lentella\nHunyo 29, 2009 - nag-abot 2000 an mga artikulo sa Bikol Wikipedia pakagiboha an Hunyo 30\nSetyembre 5, 2008 - nag-abot 1000 an mga artikulo sa Bikol Wikipedia pakagiboha an Apolonio Sto. Tomas\nNobyembre 24, 2007 - pigbungsod an Bikol Wikipedia\n↑ , isinangguni kan: 29 Mayo 2018\n↑ Taytay kan mga gibohon sa Translatewiki.net (Betawiki)\nKinua sa "https://bcl.wikipedia.org/w/index.php?title=Wikipedia:Manungod&oldid=232182"\nLast edited on 26 Hunyo 2022, at 02:05\nHuring binago an pahinang ini kaitong 26 Hunyo 2022, alas 02:05.


Housing project ni VP Robredo okupado na\nMaabot sa 120 mga familia na benepisyaro kan housing project na nawaran nin harong sa Lupi, Camarines Sur igwa nang sadiring estaran matapos sainda nang okuparon na narealisar an proyekto kan Office of the Vice President (OVP) ka-partner an mga pribadong grupo asin lokal na gobierno.\nKan nakaaging semana binasbasan na an housing project alagad nagrepresentar ki Bise Presidente Leni Robredo an saiyang staff na pinangenotan ni dating consejal Babeth Lavadia kan Ciudad nin Naga asin sa lado kan lokal na gobierno kan Lupi pinangenotan ni Alcalde Lelia Matamorosa.\nAn kaparejong proyekto pigpunan ni VP Robredo sa Albay asin sa ngunian yaon na sa Camarines Sur matapos mawaran nin estaran an mga benepisyaryo sa danger zone harani sa Riverbanks, Poblacion, Lupi na biktima kan paglamasa kan bagyong Ulysses kan Noviembre 2020.\nANGAT BUHAY VILLAGE. Dating Consejal Babeth Lavadia kan Ciudad nin Naga (naka-stripe na T-shirt) nagtataong mensaje sa ngaran ni VP Leni Robredo dai makaka-atendir sa blessing and inauguration kan 120 units sa housing projects kan OVP sa Lupi, Camarines Sur.\nAn lugar inapod nang Angat Buhay Village, sarong proyekto ni Bise Presidente Robredo katuwang an University of Nueva Caceres, Kaya Natin Movement, LGU Lupi asin iba pang mga organisasyon.\nAn participasyon kan mga benepisyaryo nagtabang sa konstruksyon kan mga harong mantang si iba nag-training muna sa pagpintura nganing dai na maggastos asin sinda na mismong ma-okupar kan estaran.\nMatapos kan bagyong Rolly asin Ulysses kan nakaaging taon binisita ni VP Leni an banwaan nin Lupi asin naheling niya an kamugtakan kan mga nawaran nin harong matapos magguho an saindang estaran sagcod naghanap siya nin ka-partners nganing marealisar an ‘‘BAHAYnihan’’. (DPA)


Kaogmahan sa kamunduan\nABAA nang hiwas kan aabtan kun lalakbayon ta an bokabularyo kan pungaw kan mga Bikolano. Parte ini kan pangkagabsan na karakter kan mga Pilipino na minsan sain man na disiplina o pag-aadal minaluwas an satuyang hilig o tendency na maki-opon sa daing sukat asin nasa kapungawan. Kun bibilangon an mga tataramon na minapasabong nin kapungawan asin mga kasugpon na mga pagmate, orog na dakul an mga ini kaysa duman sa minapasabong nin kaogmahan—pungaw, hidaw, hibi, ngawngaw, mundô, panambitan, langkag, mungnan, panluya nin boot, kahorasaan, asin kadakol pang ibang minsan iba man an orihinal na boot sabihon, nailalaog pa sa konteksto kan pungaw huli man sa komplikasyon kan satong tataramon, kaiba naman an pagiging dakul kan mga lenggwahe sa satong rehiyon.\nKun hihilingon an bagay na ini sa konteksto kan kadakul na disiplina, minaulanto an hilig kan mga Pilipino sa daing sukat na mga bagay. Minsan sa pag-aadal nin teolohiyang Pilipino inapod na kitang mga kundiman-oriented kun sain orog na mabakal an mga awit na biyong nagkukurahaw nin pagbaya kan namomotan, paghanap sa nawarang pagkamoot, paghidaw sa naghaleng katood, asin dakul pang mga mamundo na minsan kun pagaatid-atidon, nakakapanluyang mga pagkakataon sa buhay nin sarong tao. Siring man an mga nangyayari pag kinakalot ta an satong giromdom. Igwa kitang tendency na biyong padakulaon liwat an mga mamundong pangyayari sagkod na lamoson kan mga ini an mga maogmang eksperyensya.\nOrog pa ining magiging kongkreto kun hihilingon ta an mga aktibidad sa sadiri tang natad. Ta dawa an satong kultura asin tradisyon—orog na an satong Pilipino-Kristiyano agi-agi—nakiki-oyon man sa tendency tang ini. Giromdomon tang napapano nin mga paralakaw an mga tinampo pasiring sa Hinulid sa Calabanga sa banggi kan Huwebes Santo; an mga tinampong harani sa mga simbahan napapano nin nagpuprusisyon na mga sayos namumulang gayo sa paghampak kan sadiri ninda, kaiba naman kan dyubus sa saindang likod. Alagad dai ngani kabanga kan bilang kan mga taong ini an minasimba sa maogmahon kuta nang selebrasyon kan pagkabuhay liwat.\nTuyong bulan nin Mayo, an Lagaylay, Santakrusan, Aurora, asin iba pang mga relihiyosong aktibidad na igwang relasyon sa paghanap kan Santa Krus mga halimbawa man kan kaugalian na ini. Kun pagaatid-atidon, an gibong paghanap nin krus sarong mamundong eksperyensya; saro ining pagkalot sa memorya kan nagadan na nagsakit sa krus—sa lado kan Kristiyanismo, ki Hesus. Alagad sa satong kultura, maogma an mga aktibidad na ini. An Lagaylay, orog na sa Canaman, pano nin buhay na pagsasabuhay kan paghanap ni Emperatris Elena sa krus ni Hesus. Ginigibo ini sa paagi nin halawig na rito na imbuwelto an pag-awit, pagsayaw, asin pagpamibi. Iyo man ini an esensya kan pagselebrar kan Santakrusan na ginigibo sa pagprusisyon sa bilog na banwaan ki Reyna Elena kaiba si Konstantino sa paghanap ninda kan krus. Maogma asin buhay na pinagpipintakasi sa mga magagayon na mga kadaragahan kan banwaan na minalibot sa banwaan sa mga makokolor na mga arko kaiba an saindang konsorte. An pag-Aurora na saro man gawe nin paghanap sa krus maogma man na ginigibo sa mga melismatic na pag-awit kan gosos na minatapos man sa mga pana-o sa mga kaakian na nagkukumpunir kan kadaklan na minaiba sa Aurora—huli man sa rasyon na saindang aakoon pagkatapos kan prusisyon. Sa nagkakapirang aktibidad na ini kan mga Bikolano lataw na biyo an kaogmahan minsan mamundo an orihinal na katuyuhan kan mga ini.\nIni mga halimbawa sanang madaling mahiling huli ta parte na sinda kan yaman kan satong kultura, garo mga pakong lataw an payo sa kahoy na kinataduman. Alagad kun rururipon an satong sadiri, orog-orog pa, labi kadakul pa an mga giromdom na mamundo alagad minahimo nin maoogmang ladawan, asin magagayon na kaaabtan. Kadakul na an naggibo kaini, siring ki Balagtas na nagsurat nin mga bantog na panurat, mga gibong minasulwak an mga metapora nin mga ekperyensya nin kamunduan, kapungawan, paghidaw, kahorasaan, paghali, asin kadakul pa, tangani magkaigwa nin paglakbay pasiring sa karahayan asin kapangganahan o deliverance. Ginibo man ini ni Rizal sa saiyang Noli asin Fili. An paggamit kan saiyang personal na memorya nin kamunduan—sa pagkawara kan namomotan, pagsaksi sa pagpapasakit sa sadiring ina, pagtios na inagihan kan saiyang pamilya sa mga kamot kan mga Espanyol, mga pagsaksi sa kahorasaan kan sadiring banwaan—asin saiya ining ginamit tanganing magpahayag nin kakahayan, kusog, pagsabat sa sulog, asin pakikilaban.\nSa kahuri-hurihan, iyo man ini ladawan an krus sa Kristiyanong paghiling. Pagtios asin pagsakit tanganing makaduman kita sa ginhawang nagdadanay, totoo asin may pagkamoot. An dakulaon lang na labot ta kadakul man an may aram kan mga katotoohan na ini, alagad garo sinda mga toog na kahoy na dai man lamang natatanyog kan duros an mga sanga asin dahon. Nagdadanay an maitom asin mapungaw na giromdom na giromdom na sana asin daing adal an nakukua.\nSabi ngani kan National Artist for Literature na si Virgilio Almario, panahon na, arog kan ginibo ni Rizal, na gamiton ta an satong giromdom tanganing orog pang mapagayon an kun anong igwa kita ngunyan, pasiring sa sarong banwaan na tunay an kaogmahan.


Home / Camarines Sur / News / May armas na badil-badil, inarestar kan pulis, nakuahan nin shabu\nMay armas na badil-badil, inarestar kan pulis, nakuahan nin shabu\nBicol Standard Tuesday, January 17, 2017 Camarines Sur, News\nBAAO, Camarines Sur 1/17/17 (BICOL STANDARD) Sarong 34 anyos na lalaki an dinakop kan mga pulis mantang may darang badil na pwedeng mamaloan na tunay kun dae tulos na-verificar na badil-badil na M16 palan an dara kaini.\nSi Jerrol Buquid y Velarde, 34 anyos, na residente kan Brgy. Buluang digdi, an inarestar tulos kan mga pulis na iyong nakaheling saiya na nakatindog sa may talipapa, asin may pugol kan replica kan M16.\nNangyari ini sa Brgy. Caranday sa banwaan na ini.\nMientrastanto, kan dakopon si Buquid, nakadalagan tulos sa lugar na kun saen siya inarestar an duwang miembros kan media na sinda Mike Biando kan GMA 7 asin Teresa Iraola kan Radyo Amigo para magkua kan detalyes kan bareta.\nKasunod kan pag-arestar sa suspechado, ginibo kan mga pulis an body search sa victima, asin 3ng mga transparent plastic sachet an nakua sa lawas kan suspechado.\nSa ginibong pag-rekesa kan hawak kan suspechado, yaon man si Punong Barangay Nonito Dato kan Brgy. Caranday digdi.\nSinda iyo na an naging testigo dapit sa nasambit na pag-arestar ki Buquid.\nAn suspechado sasangatan nin caso sa jusgado kan Oficina kan Procurador kan Provincia kan Camarines Sur.\nMay armas na badil-badil, inarestar kan pulis, nakuahan nin shabu Reviewed by Bicol Standard on Tuesday, January 17, 2017 Rating: 5


Martial art nin tsino\nAn Kung fu/Kungfu o Gung fu/Gongfu (kʌŋˈfuː/ o /ˌkʊŋˈfuː/; 功夫, Pinyin: gōngfu) sarong terminong Intsik na nagpapanongod sa anoman na adal, kanoodan, o praktis na nangangaipo nin halawig na pagtitibay, paghihingowa, hanot-ginhawa, kusog, igot, paglapigot ngane masangkap na husto. Kaya sa orihinal na sentido kaini, dai man ini nanggad mapadapit sa martial arts kundi manongod mansana ini sa anoman na disiplina o pagtitibay na nakakamtan huli sa halawig na pagdadarudal asin pagpraktis. An sa Intsik na literal na kahulogan kan "Martial arts nin Tsino" magigin 中国武术 zhōngguó wǔshù.\nNaghira an kahulogan kaini sa komunidad kan mga Tsino ngonyan na lang na huring ika-20ng Siglo na mismong mga Intsik basta kunfu iyo na an martial arts nin Tsino. Sa Oxford na diksyunaryo an katagang "kung-fu" dapit sa "primeramente daing-armas na martial art na tsino nakaagid sa karate". Ini daa naglaladawan kun pa'no naghira sa Ingles an termino. An pino'nan kan salang paghuhuna asin saltong pagpalis kan kahulogan huli sa mga subtitulo sa mga pelikula.\nKinua sa "https://bcl.wikipedia.org/w/index.php?title=Kungfu&oldid=166505"\nMga marftial art nin Tsino\nHuring binago an pahinang ini kaitong 26 Disyembre 2017, alas 18:23.


Eleksyon Panahon Nin Turodukan\nAno daw kun sa ibang nacion igua man nin turodukan sa eleksyon? Saro daa sa nagtatao nin kaogmahan sa panahon nin pulitika iyo an pag bariwas nin biyaya, iguang voluntaryo, iguang fuersahan na iyo an inaapod na turodukan. May mga pulitiko na odok sa boot an pag tabang, iguang tabang na odok sa puso dawa bakong tiempo nin pulitika, alagad iguang duhol na odok sa bulsa, ini an tabang kan pulitiko na may halong ngisi asin pagka suya, ano pa logod si pulitiko nag peksman sa sadiri, lintik lang ang walang ganti, na mabawi siya pag yaon na sa puesto. Dai man nanggad mababasol an mga pulitiko ta kadakol man sa mga tawo an nag aaprobetsar sa pangangaipo kan saindang sagradong voto. Si tiyang Talya na iyo man an lider-lider sa sityo, nagpa kawkos para sa sarong kandidato para bise alkalde sa Naga. An kandidato aki nin may sadiring hotel sa may UNC, asin ini mestizo, guapo asin halangkaw. Sa pag tiripon sa sityo, tinuyo ni Tiyang Talya na mag sulot sana nin kabanga nin tsinelas. Sa tiripon nahiling ni tisoy an kabang na tsinilas, “Ano po Tiyang Talya ta saro sana sa bitis mo an may tsinilas?” Simbag ni Tiyang Talya …“Aha! Ta iyan tinuyaw mo, puwes, bakalan mo ako nin bagong tsinilas na bantex!” Iyan an sarong paagi nin turudokan. Ang kandidato sa pagka bise alkalde (palibhasa garong matinee idol ang tindog, pig papara kugos ni bakla (Alyas Sharon, para gutos nin natong). Dai maka reklamo an kandidato ta mantang garong sawa na maka surapot saiya si “Sharon” ini nag tataram na gulpi sindang botante sa familia, iyan an sarong forma nin panunudok na tsansing an paagi. Pero dimalas si Tisoy ta dai pig suerte sa eleksyon, sayang si tsinilas, sayang si tsansing, sayang si mga libreng service kan saiyang “Sound System”.\nPero mas makulog sa Pulitiko an sulmok, sarong porma nin delihensya na kag gibo kan saiyang lider na pinag kukunfiansahan sa katuyuhan na makaguno nin suporta sa elekson alagad ibinubulsa an kwarta nba mayong pinag iba sa pang hahabon. Kan nakaaging eleksyon sa Naga, sarong lider sa sarong sityo nin dakulang barangay an nag sulmok kan mga sobre para sa saiyang grupo. Mga alalay, baralik-balik na sa harong kaini ta dai pa pig didistribuer sa sobre mantang magpopoon na an borotohan, iguang nagbabalinghaw sa natad, iguang nagpapatoron nin gapo sas atop. Resulta sa eskotenyo nag zero sa sityo an kandidato ta nasuya an mga tawo. An lider wanted kan kandidato, kaya ngunyan yaon na sa ibong na kampo ta duman ma purbar mag sulmok nin perak. An turudokan medyo kaya pang tioson kan pulitiko alagad an barakalan nin voto sa paralangkawan na precio iyo an tunay na makulog sa bulsa. Iguang baryo sa bukid na an presyo kan sarong voto nag kakantidad nin cinco mil, kun mayong perak an kandidato, sureball an pag balintong kaini, No Money, No Score sa tabulation.\nSi Inggo, Padjakereo, Alias Hadi nin Angsud, nag sabi na dai puedeng basolon an ibang botante kun sinda mantudok, mag solicit, o mag sulmok ta igua man daa kayang perang nag kakandidato na omok-omok sa budget ta mas dakula kung mag tudok ki Congressman, o kaya ki Senador. Igua daang pulitiko na mantang nadaog sa eleksyon ini abot talinga an ngisi ta iguang bagong kotse asin Harong. An election tunay na panahon nin kaogmahan sa anino nin kwarta. Sa eleksyon, too man nanggad an kasabihan na, Matira ang Matibay.


(Following is the text of the homily delivered by Fr. Paul I. Isorena during the novenary Masses in honor of Our Lady of the Immaculate Conception, Patroness of Virac. All other homilies will be featured in this column to allow us to reflect on the call of Christian life as we enter the third millennium.)\n“CHRISTIAN LIFE: Born of the Spirit”\n“Dai ko nanggad ini puedeng magibo huli ta namomotan ko siya.” Sa mga ama, magurang o kadugo na minalupig kan dignidad nin saindang mga aki o parientes iyo ini an mga tataramon na tolos niatong nadadangog. “Dayupot siya sako, mahal ko siya, kaya dai ko siya kayang pag-traydoran”, sa mga mag-aramigo iyo man ini an mga nadadangog tang pagnegar sa mga salang naginibo.\nNamomotan na mga tugang:\nGayod sa laog kan mga nakaaging aldaw durante kan satuyang Misa-Novenario sa kaomawan kan satuyang Mahal na Ina, Nstra Sra. de la Inmaculada Concepcion, napaghorop-horop na niato an mga fundamental na elemento na minacompuesto kan buhay Cristiano. Ini gabos nagtao sato nin mga kasimbagan sa mga kahapotan manongod sa satuyang mga kakundian asin kakulangan kun kaya dai kita tunay na namomoot susog sa dapat na mangyari, kun tano ta harayo kita sa karahayaan asin katanosan susog sa satong kamawotan.\nAn buhay Cristiano nadiskubre niato na mina-invuelto nin radical na pagbabago --- bako sana kan kaisipan, ideolohiya, principio o Ugali. Mantang ini nangangahulugan nin pagcambio sa buhay moral, an pagbabago nin ugali o moralidad bunga sana kan mas hararom na pagbabago kan bilog tang pagkatawo. Ini minapoon sa kairaroman kan satuyang puso. --- bagay na nahihiling niatong dificil, ata ngani imposible na mangyari. An marhay na bareta iyo na ini man an nangongorog na kamawotan nin satuyang Diosnon na Ama. Ini gikan asin bunga kan initiativo, pangatorogan nin Ama para sato. Kaya mismong an iyo-iyong Diosnon na Aking namomotan an saiyang ipinadara sa kinaban tanganing ini maponan asin mahaman. Ta an tunay na pagbabago, an pagbabago kan puso mahahaman sana sa paagi kan saiyang Misterio Pascual.\nSa pagkanitawo, pagsakit, pagkagadan asin pagkabuhay-liwat kan satuyang Kagurangnan nabuksan an dalan pasiring sa bagong buhay na ini. Kaya yaon diyan an invitacion na kita maglakaw sa dalan na ini sa paagi nin pagtubod, nin pagdusay kan satuyang bilog na sadiri sa kamot nin Mahal na Dios pakatapos na kita magdecision dangan magbaya sa satuyang buhay nin kasalan sa paagi nin conversion. Sa paglakaw na ini na igwa nin mga tangga – stages – kaibahan ta sa pagbaklay an satuya mismong Kagurangnan na presente sa duwa o tolo na nagkakatiripon bilang saiyang comunidad, sa kaayonan kan Santa Iglesia, an piniling banwaan nin Dios bilang saiyang Cuerpo Mistico.\nGabos kita igwa kan kamawotan na ini --- naghahangad na mamoot asin kamotan. Gabos kita, daing exepcion, boot na magin marhay. Siisay baga an boot na magin maraot? Siisay baga an habong magin matanos, siisay an habong maging marhay? Sabi ni Jesus, siisay baga an matao sa aki nin halas kun ini minahagad nin tinapay o hudong kun ini gahagad nin inomon?\nAlagad mantang ini gabos pangatorogan o kamawotan niato, sa actual na experiencia dai ta ini nagigibo. Sa katunayan sa kadaklan na beses pinapasakitan ta an mga mahal ta sa buhay, karatan an satong ibinabalos sa karahayan, dai niato nakakayang panindogan an katanosan. An satuyang buhay nasusuma sa mga inagrangay ni San Pablo Apostol --- ngata daw ta an mga bagay na dapat asin mawot kong gibohon dai ko nagigibo, asin an mga bagay na dai ko dapat gibohon iyo lugod an sakuyang ginigibo?\nNgata ta an mga bagay na dapat asin mawot niatong gibohon dai ta nagigibo, asin an mga bagay na habo tang gibohon iyo lugod an satuyang ginigibo? --- sa pagsimbag niato sa kahapotan na ini, maroromdoman niato an estorya ni Adan asin ni Eva. Duman satuyang nahihiling na an pagpatago ninda sa Dios, an pagbasol ni Adan ki Eva, an dai pag-ako nin responsibilidad sa salang naginibo, an paglayas sa Paraiso asin pakatapos an gabos na karatan kan gabos na kapag-arakian na guminikan sa sainda, na pinangenotan kan paggadan ni Cain saiyang tugang na si Abel resulta kan pagkaon ninda kan bunga kan kahoy na ipinangalad nin Dios. Alagad an pagkaon ninda kan bungang idto expresyon sana kan tunay asin fundamental na kasalan --- an pagpahale ninda sa Dios sa centro kan saindang puso. Idto bunga nin saindang pagmawot na haleon an saindang pagiging imahen, ladawan nin Dios.\nAno an yaon sainda na mayo sa ibang mga linalang asin huli kaini ladawan asin imahen sinda nin Dios? Ano an mayo sa mga tinanom, hayop o mga bagay na yaon sainda? Mayong iba kundi an Banal na Espiritu, an hinangos nin Dios na itinao sa tawo, asin mayong iba sa saiya sana, durante kan aldaw nin paglalang. Ini an saindang hinale sa buhay ninda. Sa experiencia nin tawo mantang an Espiritu yaon sa puso ninda, saro sana an descripcion nin buhay --- Paraiso, yoan sinda sa katiwasayan, katoninongan, kaogmahan, ta an puso ninda igwa nin kapangyarihan na mamoot na iyo an minadara sa kapanoan kan saiyang pagkatawo asin pagiging aki nin Dios.


1 sa 3 PUIs sa syudad nin Tabaco, nagpositibo sa COVID-19 | Diario Veritas\nSaro sa 3 nairehistrong Person Under Investigation (PUI) sa syudad nin Tabaco an nagpositibo sa COVID-19\nSegun ki mayor Cielo Krisel Lagman-Luistro, an panibagong positibong kaso sa syudad, iyo an pasyenteng may local ID code na Bicol #30 na kaiba sa 6 na bagong COVID-19 cases naireport kan Department of Health Bicol kan Miyerkules, Abril 22, alas 9 ni Bangui.\nTulos suboot na nagkundusir nin contact tracing an City Health Unit sa mga posibleng nakasalamuha kan pasyente.\nNangapodan man an alkalde sa nakasalamuha ni Bicol #30 urog na an saiyang familia na makipagtabangan sa personahe kan City Health Unit asin Brangay Health Emergency and response Team\nLiwat na pinangapodan ni mayor Cielo sa lambang namamanwaan na maging kalmado asin magsunod sa mga panundan kan gobyerno local asin DOH laban sa COVID-19\nInasegurar kan opisyal sa mga namamanwaan na pig gigibo kan gobyerno local an gabos na lakdang para labanan an pandemya.\nSi Bicol #30 segun sa DOH Bicol, sarong 64 anyos na babayi asin nag abot ini sa Tabaco haleng Quezon City kan Marso 11, 2020 mantang nakamati nin sintomas kan Abril 15, 2020. Nagpakonsulta ini sa Bicol Regional Training and Teaching Hospital (BRTTH) kan Abril 20, kan presenting taon. Sagcod ngunyan naka admit sa nasabing ospital an pasyente.\nPrevious articleSenior citizens sa syudad nin Legazpi tutugutan man giraray magluwas basta nagkakanigo sa mga panundan; Mga non-residents lilimitaran an paglaog sa syudad – Mayor Rosal\nNext articlePang 5 kaso nin COVID-19 sa syudad nin Naga, sarong health worker – mayor Legacion


Sentido komon gamiton kan environmentalist, sabi\nPuon na kahoy na tinumba kan makusog na bagyong Tisoy nagcausa nin ulang sa bulos nin trafico. (dpa)\nPanahon nang iimplementar kan Camarines Sur Electric Cooperative (Casureco II) Inc. an pagputol nin puon nin mga kahoy na nakakaulang asin nagiging causa nin daños sa mga poste asin linya kan cooperativa kun naglalamasa an makusog na bagyo.\nSi mga nagcontrang environmentalist dapat gamiton an ‘’sentido komon’’.\nSi Consejal Salvador Del Castillo, pamayo kan environment committee sa Sangguniang Panlungsod sa Ciudad nin Naga nagsabi na igwa nang Acta Republica 11361 na mas midbid sa bilang ‘’The Anti-Obstruction of Power Lines’’ na awtorisado na an mga cooperativa nin electricidad na magputol kan mga kahoy dawa mayong permit sa DENR, sa mga poste na makakaapektar sa poste asin linya. An bagong ley inaprobaran ni Presidente Rodrigo Duterte dai palang nahahaloy.\nSi Casureco II si OIC General Manager Emelita Candia nagsabi na mayo nang grupo na macontra kan saindang trabajo na putolon an mga kahoy na makakadanyar sa linya kan cooperativa nin electricidad.\nKan nakaaging calamidad 80 por cientong kan 268 nabuhal na puon nin kahoy nakadestroso sa saindang mga linya sagcod naging causa kan halawig na kawaran nin suplay kuryente.\nTinuyaw ni Del Castillo an grupo kan environmentalists na nagparacontra sa pagputol nin kahoy sa road right of way asin afuera pa kaini delicado pa sa mga poste asin kuryente kan Casureco II.\nAn mga kahoy dapat sa bukid bako sa tinampo mala naheling si resulta kan daños kan nakaaging bagyong Tisoy dakula si destroso sa mga cooperativa nin electricidad sagcod naging causa kan abalang pagsuplay nin kuryente sa miembros-consumedores.\nNaging causa pa kan ulang sa viaje huli ta si mga kahoy natumba sa tahaw kan tinampo, haen na si mga environmentalists?\n‘’Sentido komon’’, an kahoy dapat sa bukid bako sa tinampo na causa pa nin aksidente asin destroso’’ sabi pa sa pangapudan kan consejal sa mga nagsasaging-saging environmentalists.\nAn Department of Public Works and Highways (DPWH) nag-implementar kan road widening project alagad dai natapos huli kan pagcontra kan sinambit na grupo apesar na an mga kahoy na dapat putolon yaon sa laog kan road right of way.\nAn corte nag-isyu nin temporary environmental protection order contra sa DPWH asin DENR na putolon an mga kahoy na yaon sa gilid kan tinampo, ini kasunod kan pigsangat na petisyon kan environmentalists.\nHaen na sinda matapos kan bagyo dai man nagpaheling na magtabang sa pagpabangon kan natumbang mga poste, sabi pa kan consejal.


An Madame Tussauds sa London\nMuseong taro ni Madame Tussauds sa New York\nAn Madame Tussauds sa Hollywood\nAn Madame Tussauds sa Washington D.C.\nAn Madame Tussauds (UK /təˈsɔːdz/, US /tʉˈsoʊz/; an pamilya mismo sinasayod kani na /ˈtuːsoʊ/) sarong museong taro sa London na may mga sanga sa mga darakulang siyudad arog kan Nweba York, Hong Kong, Shanghai, Tokyo, Berlin, Vienna asin kadakul pang iba; mala ta katorse na an mga ini sa bilog na kinaban. Ini pigmukna ni Marie Tussaud, sarong iskultor sa taro. Sa museo naka'eksibit an mga tarong pigurin nin mga bantogan na mga personalidad arog kan sa pelikula, sa arte, sa isports, sa pulitika, mga pigurang historiko, asin maski ngani kan mga labilabing bantog na mga kriminal.\n4 Mga tarong pigurin sa Madame Tussauds\nSi Marie Tussaud nakanood mag'iskultor sa taro ki Dr. Philippe Curtius kan Bern, Switzerland, kun saen an ina niya, kan siya sadit pang gayo ilo na sa ama, napiritan mag'estar bilang taga'asikaso kan harong kan nasabing mediko. Huli ta an doktor marhay mag'ukit sa taro nin mga pigurin, siya tinokdoan sa siring na kabatiran mala ta nagin na siyang katuwang sa trabahong ini.\nEnot na tarong pigurin nahaman ni Tussaud iyo kan taon 1777, an hitsurang kaagid ni Voltaire. Kan mga panahon na idto nahaman niya man an pigurin ni Jean-Jacques Rousseau asin ni Benjamin Franklin. Kan Rebolusyon sa Pransya, dakul pa siyang mga modelo sa taro nin mga biktima sa kariribokan na idto. Sinasabi na si Tussaud pinupurorot an mga pinugot na payo ta ginigibohan niyang maskarang taro an mga lalawgon. An mga maskarang ini ipinaparada pa bilang rebolusyonaryong bandera sa mga kalye kan Paris. Kan magadan na an doktor na si Curtius taon 1794, siya an nagmana kan mahiwas na kuleksyon kan mga modelong taro kaini asin lampas tolong polong taon linibot an Europa sa pagpa'eksibit kan kuleksyon. Kan naagom siya ni Francois Tussaud kan 1795, an eksibit nagbado nin bagong pangaran, na inapod nang Madame Tussaud's.\nKan taon 1802, naagda siya ni Paul Philidor, sarong salamangkero na magpa'eksibit sa London kadungan man kan saiyang pasale duman sa Lyceun Theatre. Alagad, dai siya nakakabawe na maray ta kabanga kan delinsya niya kinakabig ni Philidor. Duman siya inabot kan gerang Franco-Briton asin dai na logod siya naka'ule sa Pransya. An ginibo niya naglibot siya sa Gran Britanya asin Irlandya sa pagdispley kan saiyang kuleksyon. Poon 1831, saiyang inarkila an itaas kan "Baker Street Bazaar" na yaon sa pag'oltan kan kalye King asin kalye Dorset. Ini an nagin pinakaenot na permanenteng erokan ni Tussaud paglaog kan taon 1836..\nMadame Tussauds - Opisyal na websayt\nMadame Tussauds - sa Las Vegas\nMadame Tussauds sa Nweba York\nMadame Tussauds sa Hollywood\n↑ Du Plessis, Amelia. "England - Madame Tussauds". Informational site about England. Retrieved 12 July 2011.\nMga tarong pigurin sa Madame Tussauds[baguhon | baguhon an source]\nKinua sa "https://bcl.wikipedia.org/w/index.php?title=Madame_Tussauds&oldid=208042"\nHuring binago an pahinang ini kaitong 27 Hunyo 2021, alas 10:24.


DESISYON KAN OMBUDSMAN: Ex-consejal kan LGU binawalan na magpugol nin puesto sa gobierno\nSarong dating consejal asin nag-acting mayor sa Pili, Camarines Sur discalificado nang magdalagan sa ano man na puesto elihido asin magpugol nin ano man na posisyon sa gobierno sa pinaluwas na desisyon kan Ombudsman huli sa caso administrativo asin pinapasangatan pa nin caso kriminal sa jusgado.\nSa binabang desisyon kan Ombudsman petsado Oktubre 13, 2020 alagad narecibe sana kan complainant na si barangay kagawad David Olaguera kan New San Roque, Pili, CSur kan Hulyo 19, 2021 an respondiente iyo si dating Consejal Raul Delfin Lim Divinagracia (SG 24) na nagtukaw acting mayor kinastigo nin perpetual disqualification sa ano man na puesto sa gobierno asin huli ta bako nang incumbent councilor pinapauli sa gobierno an sarong taong niyang nakubrang sueldo.\nNaging ugat kan caso iyo an pagbugtak nin sadiring bulangan na PSAAC, barangay Anayan apesar na incumbent councilor asin Chairman kan Committee on Games and Amusement kan Sangguniang Bayan.\nDai paman makuanan nin reaksyon an respondiente alagad pigtutubodan na masangat pa nin motion for reconsideration sa naging desisyon kan Ombudsman.\nNaging alegasyon kan consejal na nagdemiter na siya sa sinambit na komite, binalyo sa bagong pagrurogaring asin permit and franchise kan PSAAC kan Hulyo 14, 2018.\nAn desisyon naprubaran asin igwang evidencia sa caso administrativo ‘‘for Grave Misconduct Prejudicial to the Best Interest of the Service’’, pirmado ninda Graft Investigation and Prosecutor Officer III Gaudencio Rafael M. Manalac asin Deputy Ombudsman for Luzon Cornelio L. Somido. (dpa)


Amadou Toumani Toure - Wikipedia\nSi Amadou Toumani Toure\nSi Amadou Toumani Touré (namundag, Nobyembre 4, 1948) sarong Malianong pulitiko, na nagin presidente kan Mali poon 2002 sungdo 2012. Saiyang napatalsik sa pwesto si Presidente Moussa Traoré kan Marso 1991 sa sarong kudeta militar asin iyo an nag'ama sa sarong paghihira kun saen napangyari niya an eleksyon na multi-partido na. Saiyang ipiglito an poder sa mga otoridad sibilyan kan Hunyo 1992. Pakalihis sampolong taon, pakaretiro sa hokbo, nagtapsok siya sa pulitika biolang sarong sibilyan asin ginana niya an presidensyal na eleksyon kan 2002 na nakuang mahiwas asin lakopan na suporta. Libyano siyang naelihir ule para sa ikaduwang asin ultimong termino. Siya tuminago kan Marso 2012 kan an mga sungail na mga soldados nagtumang sa gobyerno asin nagbungsod nin sarong kudeta, pira na sanang bulan bago siya talagang maretiro na.\nAn mga soldados na nagkudeta ipinagbareta na pinamamayohan nin sarong kapitan nagngangaran Amadou Sanogo asin soboot nag'alsa sa kabaldean sa gobyerno na dai sinda tinata'wan sangkap asin bastanteng mga armas sa paglaban sa mga nagrerebeldeng mga Tuareg, sarong etnikong grupo asin minoridad na nag'eerok kadaklan sa parteng desyerto kan Sahara na nasasakop kan Mali.\n↑ "Malian President announces his candidacy for next elections", African Press Agency, March 27, 2007.\nKinua sa "https://bcl.wikipedia.org/w/index.php?title=Amadou_Toumani_Toure&oldid=143579"\nHuring binago an pahinang ini kaitong 8 Marso 2013, alas 15:51.


Pinanigoan an Saiyang Espirituwal na mga Pangangaipo\nAn Torrengbantayan—Pag-aadalan na Edisyon | Hunyo 1, 2001\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nBareta kan mga Parabalangibog kan Kahadean\nAN Chipre sarong isla sa amihanan-sirangan na kabtang kan Dagat Mediterraneo. Kan mga panahon kan Biblia, an Chipre bantog huli sa tanso asin de kalidad na tablon kaiyan. Ibinalangibog duman ni Pablo asin Bernabe an maogmang bareta kan Kahadean durante kan enot nindang pagbiahe sa pagmimisyonero. (Gibo 13:4-12) Ngonyan, an maogmang bareta igwa pa giraray nin positibong epekto sa buhay kan dakol na taga Chipre. Totoo nanggad ini ki Lucas, sarong lalaki na nasa mga 40 na. Isinasaysay nia:\n“Namundag ako sa sarong pamilyang may pitong aki na nasa sarong oma na atamanan nin mga baka. Poon kan ako aki pa, mahilig na akong magbasa. An paborito kong libro iyo an sarong pambulsang edisyon kan Kristianong Griegong Kasuratan. Kan ako dies anyos pa sana, binilog mi kan nagkapira kong katood an sarong sadit na grupo sa pag-adal nin Biblia. Minsan siring, dai iyan naghaloy huli ta an nagkapirang may edad nang tawo sa baryo inaapod kaming mga erehe.\n“Paghaloyhaloy, mantang nag-eeskuela sa Estados Unidos, may mga tawo akong namidbid na laen-laen an relihiosong pinaghalean. Pinukaw liwat kaiyan an sakong pagmawot sa espirituwal na mga bagay. Dakol na aldaw akong nasa libreriya kan unibersidad na inaadalan an laen-laen na relihion. Sinongko ko man an dakol na simbahan, alagad sa ibong kan sakong mga paghihingoa, dai pa man giraray ako naninigoan sa espirituwal.\n“Kan matapos an sakong pag-adal, nagpuli ako sa Chipre asin nag-ako nin trabaho bilang direktor nin sarong laboratoryo medikal. An sarong may edad nang lalaki na an ngaran Antonis, saro sa Mga Saksi ni Jehova, parate akong sinosongko sa sakong pinagtatrabawohan. Pero, an saiyang mga pagsongko nariparo kan Iglesia Griego Ortodokso.\n“Dai nahaloy, sinongko ako nin sarong teologo asin dinesganar ako sa pakikipag-olay sa Mga Saksi ni Jehova. Mantang ako tinokdoan poon sa pagkaaki na an katotoohan yaon sa Iglesia Griego Ortodokso, nagsunod ako asin pinondo an pakikipag-olay ki Antonis asin nagpoon na makipag-olay sa teologo dapit sa Biblia. Sinongko ko man an dakol na monasteryo sa Chipre. Nagbiahe pa ngani ako pasiring sa amihanan na Grecia asin nagduman sa Bukid nin Atos, na iyo an ibinibilang na kabanalbanaleng bukid kan Kristiano Ortodoksong kinaban. Pero, dai pa nasisimbag an mga hapot ko sa Biblia.\n“Dangan namibi ako sa Dios na tabangan ako na manompongan an katotoohan. Dai nahaloy pakatapos kaiyan, sinongko giraray ako ni Antonis sa sakong pinagtatrabawohan, asin naisip ko na simbag ini sa sakong pamibi. Kaya nagpondo ako sa pakipaghelingan sa teologo asin nagpoon na mag-adal sa Biblia kaiba ni Antonis. Padagos akong nag-oswag, asin kan Oktubre 1997, sinimbolisaran ko an sakong pagdusay ki Jehova paagi sa bautismo sa tubig.\n“Kan primero, kontra an sakong agom asin an samong duwang matuang aking babae, na 14 asin 10 anyos kan panahon na idto. Alagad huli sa sakong marahay na paggawe, an sakong agom nagdesisyon na mag-atender sa sarong pagtiripon sa Kingdom Hall. Naghanga siang marhay sa kabootan kan mga Saksi asin sa ipinaheling nindang personal na interes. Sia partikularmenteng naghanga sa saindang paggamit kan Biblia. Bilang resulta, an sakong agom asin duwang matuang aking babae nag-ako nin pag-adal sa Biblia kaiba kan mga Saksi ni Jehova. Imahinara an sakong dakulang kaogmahan kan sindang tolo mabautismohan sa “Makahulang Tataramon nin Dios” na Pandistritong Kombension kan 1999!\n“Iyo, pinanigoan an sakong paghanap kan katotoohan. Ngonyan an bilog ming pamilya, kaiba an sakong agom asin apat na aki, nagkakasararo na sa dalisay na pagsamba ki Jehova.”\nI-share I-share Pinanigoan an Saiyang Espirituwal na mga Pangangaipo\nNabagong mga Pamantayan, Naraot na Pagtitiwala\nKiisay na mga Pamantayan an Puede Nindong Pagtiwalaan?\nPakosogon an Saindong Pagtitiwala ki Jehova\n“Kun an Dios Nasa Kampi Niato, Siisay an Matumang sa Sato?”\nPag-abante Pasiring sa Pangultimong Kapangganahan!\nMagayagaya Asin Mapagpasalamat sa Ibong nin Makamomondong Kawaran\nPagbuyboy na Nagbubunga nin Pagkaomay\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hunyo 1, 2001\nI-share I-share AN TORRENGBANTAYAN—PAG-AADALAN NA EDISYON Hunyo 1, 2001\nHunyo 1, 2001\nAN TORRENGBANTAYAN—PAG-AADALAN NA EDISYON Hunyo 1, 2001


Maabot sa 179 mga Locally Stranded Individuals (LSIs) an nakapuli na sa Bicol sa paagi kan train kan Philippine National Railways (PNR) kan Sabado, Hunyo 20 alagad an ika-duwang batch piglalaoman maviaje antes kan Hunyo 26.\nSi Greg Mano, division manager kan PNR sa Bicol nagpahayag magkasurohay na nagbaba an pasajeros sa Sipocot Station, Libmanan Station asin Iriga City Station na tinabangan kan EDMERO kan Capitolyo Provincial kan Camarines Sur.\nPiglinaw kan PNR na kun mayong pigbabang pasajeros sa Naga City PNR Station sa rason na mayong LSIs na residente kan ciudad.\nAn nagkapera man na mga pasajero sa Catanduanes asin Masbate nagbaba sa Ligao City Station sa Albay. An LSIs nakapuli sa Rehiyon Bicol sa lindong kan ‘Hatid Tulong’ na programa kan administrasyon Duterte asin kan PNR.\nSinda iyo si mga stranded na pasajeros sa Manila na nawaran nin trabajo kaibahan an mga familia mantang mayo na sinda nin hanap buhay sa Metro Manila asin dai nakapuli tolos nin huli kan lockdown asin dai pa tinutugotan na magviaje an pampasajerong bus.\nAntes sinda pighakot sa Tutuban Station kan PNR nag-agi sa medical screening sa mga pighalian na LGUs sagcod na na-isyuhan nin medical certificate asin travel pass.\nNagconducir man nin rapid testing sa PNP Station sa Manila asin anas man sinda negativo sa coronavirus disease (Covid -19).\nAfuera kan libreng transportasyon pabalik sa saindang provinciab, tinawan sinda nin cash assistance kan Department of Social Welfare and Development (DSWD), mga groceria, asin pagkakan sa saindang pagviaje.\nAn coordinasyon sa ‘’Hatid Tulong’’ program sa paagi kan Presidential Manager Staff (PMS) asin sa general manager kan PNR sa Manila.


ETHER TSAPTER 3\nAn tugang na lalake ni Jared nahiling an muro nin Kagurangnan habang saiyang pinagdudut-an an desi-sais na mga gapo--- Si Cristo nagpahiling kan saiyang espiritung hawak sa tugang na lalake ni Jared--- Sinda na igwang perpektong kaaraman dae puwedeng itago sa likod kan belo--- Mga interpretador pinagtao tanganing darahon an talaan kan mga Jaredita sa kaliwanagan.\nAsin ini nangyaring naglipas na an tugang ni Jared, (ngonian an numero nin mga sakayan na pinag-andam walo) nagpaduman sa may bukid, na saindang pinag-apod na bukid Shelem, nin huli kan saiyang grabe na gayong kalangkawan, asin nagtunaw gikan sa sarong gapo nin desi-sais na saraditon na mga gapo; asin sinda mapuputi asin masilagon, na baga arog nin silag na salamin; asin saiyang pinagdara sinda sa saiyang mga kamot pasiring sa itaas nin bukid; asin nagngangayo-ngayo giraray sa Kagurangnan, na nagsasabi:\n2 O Kagurangnan, ika an nagsabi na kami kaipong magin enkompasado sa mga baha. Ngonian hilnga, O Kagurangnan, asin dae ka baya mag-anggot sa saimong surugoon nin huli kan saiyang kaluyahan sa atubangan mo; nin huli ta samuyang naaaraman na ika nanggad banal asin nag-eerok sa mga kalangitan, asin na kami bakong kaangay-angay sa saimong atubangan; nin huli sa pagkahulog an samuyang mga natura nagin danay na maraoton; daeng pagkukulang, O Kagurangnan, ika nagtao samuya nin sarong kasugoan na kami kaipong mag-aapod sa saimo, na kaya gikan saimo kami puwedeng makapagresibe na uyon sa samuyang mga pagmamawot.\n3 Hilnga, O Kagurangnan, saimong pinaghampak kami nin huli kan samuyang kadaendatahan, asin pinagpaharale mo kami, asin nin huli kaining kadakul na mga taon kami yaon sa kaparangan, daeng pagkukulang, ika nagin mapanoon nin pagkaherak sa samuya. O Kagurangnan, hilnga baya ako nin may pagdanay, asin ipagrayo an saimong kaanggutan gikan sa saimong mga katawohan, asin dae baya pagtuguti na sinda magpaduman sa paglakbay kaining nagraragusong kairaroman sa kadikloman; pero hilnga ining mga bagay na sakuyang pinagbilog na gikan sa gapo.\n4 Asin ako nakakaaram, O Kagurangnan, na ika igwa nin bilog na kapangyarihan, asin makakagibo nin anuman na saimong ginugusto para sa karahayan nin tawo; kun kaya dut-an mo ining mga gapo, O Kagurangnan, kan saimong muro, asin ipag-andam sinda na magsirang na gapo sa diklom; asin sinda magsisirang na gayo sa samuya sa laog nin mga sakayan na samuyang pinag-andam, na tanganing kami magkakaigwa nin liwanag habang pinaglalakbay nyamo an kadagatan.\n5 Hilnga, O Kagurangnan, ika lang an makakagibo kaini. Kami nakakaaram na ika lang an makakapagpahiling nin labi-labing kapangyarihan, na nahihiling na sadit sa pagkakasabot nin mga tawo.\n6 Asin ini nangyaring naglipas na kan an tugang na lalake ni Jared nakapagsabi na kaining mga tataramon, hilnga, an Kagurangnan pinag-unat an saiyang kamot asin pinagdut-anan an mga gapo saro-saro sa paagi kan saiyang muro. Asin an belo pinaghale gikan sa mga mata kan tugang ni Jared, asin saiyang nahiling an muro nin Kagurangnan; asin idto arog sa muro nin sarong tawo, na arog sa laman asin dugo; asin an tugang ni Jared buminulagta sa atubangan nin Kagurangnan, nin huli ta siya inabot nin pagkatakot.\n7 Asin an Kagurangnan nahiling na an tugang ni Jared nagbulagta sa daga; asin an Kagurangnan nagsabi sa saiya: Magbuhat ka, tadaw baya ta natumba ka?\n8 Asin siya nagsabi sa Kagurangnan: Ako nakahiling sa muro nin Kagurangnan, aisn ako natakot na baka hampakon niya ako; nin huli ta ako daeng pagkaaram na an Kagurangnan igwa nin laman asin dugo.\n9 Asin an kagurangnan nagsabi sa saiya: Nin huli sa saimong pagtubod saimong nahiling na ako igwa sa sadire ko nin laman asin dugo; asin mayo pang tawo na nagdulok sa atubangan ko na igwang makusugon na pagtubod na siring saimo; nin huli ta kun bako man dae mo kuta na nahiling an sakuyang muro. Nakapaghiling ka na nin sobra kaini?\n10 Asin an Kagurangnan nagsabi sa saiya: Nagtutubod ka sa mga tataramon na sakuyang sasabihon?\n12 Asin siya nagsimbag: Iyo po, Kagurangnan, ako nakakaaram na ika po nagtataram nin katotoohan, nin huli ta ika sarong Diyos nin katotoohan, asin dae makakapagputik.\n13 Asin kay siya nakapagsabi kaining mga tataramon, hilnga, an Kagurangnan nagpahiling kan saiyang sadire sa saiya, asin nagsabi: Nin huli ta ika nakakaaram kaining mga bagay ika pinagtubos na gikan sa pagkahulog; kun kaya ika pinagdara pabalik sa sakuyang presensiya; kun kaya Ako magpahiling kan sakuyang sadire sa saimo.\n14 Hilnga, ini Ako na pinag-andam poon pa sa pundasyon kan kinaban na magtutubos kan sakuyang mga katawohan. Hilnga, Ako si JesuCristo. Ako an Ama asin an Ake. Sa sakuya an bilog na kalahian nin tawo magkakaigwa nin buhay, asin sa daeng kasagkoran, magin sinda na magtutubod sa sakuyang pangaran; asin sinda magigin mga ake kong lalake asin mga ake kong babae.\n15 Asin dae pa Ako nakapagpahiling kan sakuyang sadire sa tawo na sakuyang pinaglalang, nin huli ta mayo pang tawo na igwang pagtutubod sakuya na arog mo. Nihiling mo nang ika pinaglalang na siring sa sakuyang sadireng imahe? Iyo, magin an gabos na mga tawo pinaglalang sa kapinunan na siring sa sakuyang imahe.\n16 Hilnga, ining hawak, na saimo ngoniang nahihiling, iyo an hawak kan sakuyang espiritu; asin tawo sakuyang pinaglalang na siring sa hawak kan sakuyang espiritu; asin arog kan sakuyang pagpahiling sa saimo na siring sa espiritu Ako magpapahiling sa sakuyang mga katawohan sa laman.\n17 Asin ngonian, arog sako, si Moroni, masabi na Ako dae makagibo nin kabilugang estorya kaining mga bagay na nakasurat, kun kaya tama na sako na magsasabi na si Jesus nagpahiling kan saiyang sadire sa tawong ini sa espiritu, magin arog sa manera asin sa kaparehong kamugtakan kan parehong hawak na saiyang ipinahiling kan sadire niya kaidto sa mga Nephita.\n18 Asin siya nagministro sa saiya arog kan siya nagministeryo sa mga Nephita; asin an gabos na ini, na tanganing an tawong ini makaaram na siya sarong Diyos, nin huli sa kadakul na darakulang mga kaggibohan na an Kagurangnan iyo an nagpahiling sa saiya.\n19 Asin nin huli sa kaaraman kaining mga tawo dae siya puwedeng maitago na makapaghiling sa laog nin belo; asin saiyang nahiling an muro ni Jesus, na, kan mahiling niya, siya natumba sa pagkatakot; nin huli ta saiyang naaraman na iyo idto an muro nin Kagurangnan; asin siya nin bako sanang halawig na pagtubod, nin huli ta naaraman niya, nin mayong pagdududa.\n20 Kun kaya, sa pagkakaigwa kaining perpektong kaaraman nin Diyos, siya dae puwedeng pababayaan na yaon sa laog nin belo;l kun kaya saiyang nahiling si Jesus; asin siya nagministro sa saiya.\n21 Asin ini nangyaring naglipas na an Kagurangnan nagsabi sa tugang na lalake ni Jared: Hilnga, dae mo pagtugutan ining mga bagay na saimong nahiling asin nadangog na maibalangibog sa kinaban, sagkod na an panahon mag-abot na Ako magpapamuraway kan sakuyang pangaran sa laman; kun kaya, saimong pagyamanon an mga bagay na saimong nahiling asin nadangog, asin dae mo ipagsabi ini sa ibang tawo.\n22 Asin hilnga, sa panahon na ika magdudulok sa sakuya, saimong pagsusuraton an mga ini asin pagseselyuhan sinda, na tanganing mayo nin siisay man an makapag-interpretar kaini; nin huli ta saimo sindang pagsusuraton sa sarong lengguwahe na sinda dae mababasa.\n23 Asin hilnga, ining duwang gapo na sakuyang itatao sa saimo, asin saimo man sindang pagseselyuhan kan mga bagay na saimong pagsusuraton.\n24 Nin huli ta hilnga, an lengguwahe kan saimong pagsusuraton iyo an sakuyang pinagbaranga; kun kaya Ako magkakausa sa sakuyang sadireng panahon na an mga gapong ini iyo an magbubukas kan mga mata nin mga tawo kan mga bagay na ining saimong pinagsusurat.\n25 Asin kan an Kagurangnan nakapagsabi na kaining mga tataramon, saiyang ipinahiling sa tugang na lalake ni Jared an gabos na mga para-erok kan kinaban kaidto pa, asin man an gabos na maarabot; asin dae niya ini ipinaghilom sa saiyang panhiling, magin sagkod sa mga katapusan nin mundo.\n26 Nin huli ta sinabi niya sa saiya sa mga panahon pa kaidto, na kun siya magtutubod saiya na saiyang maipapahiling sa saiya an gabos na bagay--- ini dapat na ipapahiling sa saiya; kun kaya an Kagurangnan dae makapaghilom nin anuman na bagay saiya, nin huli ta siya nakakaaram na an Kagurangnan makakapagpahiling saiya nin gabos na mga bagay.\n27 Asin an Kagurangnan nagsabi sa saiya: Suraton mo an mga bagay na ini asin selyuhan mo sinda; asin Ako an magpapahiling sa sakuyang sadireng panahon sa mga kaarakian nin mga tawo.\n28 Asin ini nangyaring naglipas na an Kagurangnan nagsugo saiya na saiyang dapat na pagseselyuhan an duwang mga gapo na saiyang naresibe, asin dae sinda ipagpahiling, sagkod na an Kagurangnan iyo an magpapahiling sainda sa mga kaarakian nin mga tawo.\n# posted by Unknown @ 7/06/2006 02:13:00 PM


Mapa na kun sain ipinapahiling an kinamumugtakan kan Yemen\nYemen kan rebolusyon kaidtong 1962\nAn Republika kan Yemen (Arabo: الجمهورية اليمنية Al Jumhūriyyah al Yamaniyyah), sarong nasyon na namumugtak sa Tangang Subangan. Napapalibotan ini kan Saudi Arabia sa norte, an Pulang Dagat sa sulnopan, asin an Oman sa subangan.\nAn Yemen may hiwas na 555,000 kilometro kwadrado asin populasyon na mga 24 milyon katawo (2010). An kabesera kaini asin pinakadakula man na siyudd iyo an Sana'a. An teritoryo kan Yemen binibilog nin labi sa 200 na mga isla. Pinakadakula sa mga ini iyo an Socotra na 415 kilometro an rayo sa kadagaan kan Yemen sa gamping habagatan harani na sa kosa kan Somalya. An Yemen sana an estado sa Arabong Peninsula na igwang purong republikanong porma nin gobyerno.\nKinua sa "https://bcl.wikipedia.org/w/index.php?title=Yemen&oldid=191090"\nHuring binago an pahinang ini kaitong 28 Abril 2020, alas 08:05.


Home / Catanduanes / Drugs / virac / P5M cocaine, nakua sa Catanduanes\nP5M cocaine, nakua sa Catanduanes\nBicol Standard Newspaper Saturday, March 09, 2019 Catanduanes, Drugs, virac\nVIRAC, Catanduanes (Bicol Standard) -- Nagtutubod an mga pulis na posibleng dai pa nauubos na idagsa sa baybayon kan Bicol an mga cocaine na inapon sa dagat Pacifico asin digdi idinadampal sa mga lugar sa sirangan na mga banwaan kan rehiyon.\nAn confirmasyon na cocaine talaga an nasapod ni Tabinas, hale na mismo sa informasyon na pinadara kan Philippine Drug Enforcement Agency.\nMaroromdoman nangapodan an mga awtoridad sa mga para sira na naglalawod sa dagat Pacifico, i-report tulos sa saindang opisina o sa pulis an pig dududahan na illegal drugs.\nMientrastanto, tatawan nin gratificashon kan gobierno si Tabinas na iyo an nagdara kan cocaine sa hepatura kan pulis, asin pagmidbid sa saiyang tabang sa gobierno sa kampanya contra sa illegal drugs.\nIpinahayag kan pulis na an kantidad kan cocaine na nakua sa Baras, Catanduanes carculadong nagkakantidad nin P5 milyon.\nP5M cocaine, nakua sa Catanduanes Reviewed by Bicol Standard Newspaper on Saturday, March 09, 2019 Rating: 5


BECA TF “Ompong” yaon na sa Cagayan\nAn Bicol Electric Cooperative Association (BECA) tolos naghiro nganing magbali sa grupo kan Task Force Typhoon ‘’Ompong’’ para matabangan an saindang tugang na cooperativa nin electricidad sa Cagayan na piglamasa kan super typhoon na nagkaigwa nin dakulang destroso sa mga linya nin electricidad na kaipuhan maibalik sa lalong madaling panahon tanganing maibuelta an suplay nin kuryente.\nSi General Manager Ana Sylvia Alsisto kan Camarines Sur I Electric Cooperative (Casureco I) asin presidente kan BECA nagsabi an saindang task force naglarga pasiring sa provincia nin Cagayan kan Septiembre 22, 2018 sarabay an saindang grupo na kinababalihan kan Casureco I, II, III asin IV, Camarines Norte Electric Cooperative, asin an duwang cooperativa nin electricidad sa Sorsogong I, II Electric Cooperative (Soreco I, II).\nAn grupo compuesto nin 48 linemen na igwang kanya-kayang supervisors, foremen asin tolong Electrical Engineers nganing magtabang sa ginigibong rehabilitasyon kan mga linya nin electricidad asin maibuelta an suplay nin kuryente.\nNakawarak na sinda nin mga destino sa Cagayan II Electric Cooperative (Cagelco 2) particularmente sa harayong banwaan sagcod sa Aparri, sabi pa ni Alsisto.\nAn saindang misyon maglalawig nin duwang semana alagad depende kun igwa pang dapat ipadagos na trabajo.\nAn BECA Task Force ‘’Ompong’’ armado nin mga heavy equipment asin service vehicles na kinababalihan nin boom trucks, closed-van type, line men’s tools and equipment, gasoline, generator set asin igwang food allowance an grupo.\nAn magturogan na mga cooperativa nin electricidad nagtatarabangan kun kaipuhan an saindang serbisyo lalo na si mga apektado nin calamidad para sa saindang restoration asin rehabilitation kan mga linya nin kuryente na piglamasa kan bagyo.\nAn TF ‘’Ompong’’ kan BECA binilog nganing tabangan an saindang tugang na cooperativa nin electricidad na nagtabang man digdi sa rehiyon Bikol matapos maglamasa digdi si bagyong Glenda asin Nina.


CamSur mayong fondo sa BBB program ni Duterte\nApesar kan Build-Build-Build (BBB) program ni Presidente Rodrigo Duterte sa mga proyecto sa infrastraktura alagad milyones pesos an hinaling fondo sa mga Engineering District kan DPWH sa Camarines Sur.\nSa miting na pinaapod ni dating Juez asin ngonian Presidential Assistant for Bicol Affairs (PABA)Marvel Clavecilla sa mga opisyal kan DPWH sa Camarines Sur asin Bicol na pigrepresentaran ni ARD Engr. Esmeraldo Sarmiento, sinabi kaini na nagsusombong sa saiya an mga District Engineer huli ta dakulang cantidad na pigtapyas sa saindang 2019 annual budget.\nAlagad an PABA nagsabi na mahagad siya nin dugang na fondo sa DPWH nganing matawan nin alokasyon an kaipuhan na iimplementar na mga proyecto sa infrastraktura sa Bicol.\nKabale sa nagsumbong asin naghagad nin tabang iyo an mga district engineers kan 2nd Engineering district sa pamamayo ni DE Ruben Santos Jr., 3rd Engineering District sa pamamayo ni DE Rebeca Roces asin iba pang mga district engineers.\nSinabi ni Clavecilla, hinapot niya an mga opisyales kan DPWH kan saindang mga iimplementar na proyecto huli ta igwa pa siyang mga naheling na grabe pa an kamugtakan sa ibang national road kabale na an reblocking asin road widening project, alagad mamundo an pinaabot na bareta sa saiya kan mga district engineer asin kan opisina rehiyonal kan ahencia.\nSa reclamo kan mga DE gustohon man ninda na mag-implementar nin mga proyecto alagad dai marerealisar mientras na milyones pesos an tinapyas sa saindang budget.\nAn 2nd Engineering District na sakop na congressional district ni Diputado LRay Villafuerte si dapat na P2 bilyones na annual budget sa 2019, ginibo na sanang P270 milyones o diez por ciento na sana kan piglalaoman na fondo asin an 3rd Engineering District na sakop kan congressional district ni Diputado Gabriel H. Bordado, Jr. si dapat na P1.2 bilyones ginibo na sanang P360 milyones na tinapyasan nin P874 milyones.\nAn iba pa arog kan 4th asin 5th Engineering District kan DPWH sa Camarines Sur igwa man nin kaparejong reclamo alagad dai kabale sa tinapyasan nin dakulang fondo an 1st Engineering District na sakop kan congressional district ni Diputado Rolando Andaya, Jr.\nCLAVECILLA NAGHAGAD NA NIN AYUDA SA DPWH\nAn aksyon kan opisina ni Clavecilla naghahagad na nin dugang na P10 bilyones ki Secretaryo Mark Villar nganing madagdagan an mga proyecto sa infrastraktura.\nAn cantidad para sa anom na provincia kan Kabikolan asin posibleng marealisar an dugang na fondo sa 2020 annual budget.\nNaglalaom an PABA na ma-itatao kan DPWH Central Office an dugang na fondo para sa mga pangangaipo kan rehiyon Bicol na iyo man an pigpangako ni Presidente Rodrigo Duterte kan siya magbisita sa Camarines Sur pakatapos kan bagyong ‘’Usman’’.\nPigpangako ni Duterte na si fondo sa pig-abolish na road board na naghahalagang P46 bilyones tatawan prioridad sa paagi kan calamity fund allocation an rehiyon Bicol.\nAn PABA nagsabi pa na saiya nang dudulokon si Secretary Villar mientras na igwa nang asegurasyon sa fondo si Presidente Duterte.


Husayon Nindo an mga Dai Pagkasinabutan Asin Makipagkatuninungan\nBASAHON SA Afrikaans Albanian Aleman Amharic Amis Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik Español Estonian Ewe Fijian Finnish Fon Ga Garifuna Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Ingles Isoko Italiano Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nDINADAGKA kan Diyos na Jehova an mga Kristiyano na pakaingatan an katuninungan asin na magin mahalagang aspekto iyan kan satong buhay. Huli sa satong pagigin mapagpatuninong, labi-labi an katuninungan sa tahaw kan tunay na mga parasamba. Nakakatabang ini na madagka sa Kristiyanong kongregasyon an mga tawong habo nin iriwal.\nHalimbawa, naobserbaran kan sarong midbid na parasantigwar sa Madagascar an pagkauruyon kan mga Saksi ni Jehova. Sinabi niya sa sadiri, ‘Kun malaog man ako sa sarong relihiyon, ini na ’to.’ Pag-abot nin panahon, ipinundo na niya an saiyang espiritistikong mga ginigibo, tapos sa laog nin pirang bulan iinuuyon niya sa Kasuratan an saiyang buhay may agom, dangan nagin siyang parasamba ni Jehova, an Diyos nin katuninungan.\nArog kan lalaking iyan, nanunumpungan kan rinibong tawo kada taon sa Kristiyanong kongregasyon an katuninungan na hinahanap-hanap ninda. Pero, malinaw na sinasabi kan Bibliya na kun igwa nin “grabeng pagkauri asin hilig na makipagdaugan” sa laog kan kongregasyon, puwedeng maraot an relasyon nin mga mag-amigo asin magin dahilan iyan nin kariribukan. (Sant. 3:14-16) Marahay na sana ta an Bibliya nagtatao man nin marahay na sadol kun paano ta malilikayan an mga problemang iyan asin mapapagdanay an katuninungan. Bago niyato aramon kun paano, pag-ulayan nguna niyato an nagkapirang sitwasyon na aktuwal na nangyari.\nMGA PROBLEMA ASIN SOLUSYON\n“Nasakitan akong pakiibanan an sarong brother na katrabaho ko. Sarong beses kan nagkakakururahawan na kami, may naglaog na duwang tawo tapos nahiling ninda an pag-iiwal mi.”—CHRIS.\n“Pirmi kaming magkapartner sa paghuhulit nin sarong sister pero bigla na sana siyang dai na nag-iiba sako sa ministeryo. Dangan dai na niya talaga ako kinakaulay. Dai ko aram kun taano.”—JANET.\n“Tulo kaming nag-uulay sa telepono. Si saro nagpaaram na. Kan paghuna ko mayo na siya sa linya, may pigparasabi akong bakong magayon na mga bagay dapit sa saiya sa saro mi pang kaulay, pero idto palan dai pa ibinababa kan nainot su telepono niya.”—MICHAEL.\n“Duwang sister na payunir sa kongregasyon mi an dai nagkakasinabutan. Nagsisimbagan na sindang duwa. Nakakapaluya sa iba an pag-iiwal ninda.”—GARY.\nTibaad para sa saimo saradit na bagay sana an mga iyan. Pero an kada saro kaiyan puwedeng magkaigwa nin panghaluyan na maraot na epekto sa emosyon asin espirituwalidad kan mga imbuwelto. Marahay na sana ta naibalik kan mga brother asin sister na iyan an katuninungan huling gabos sinda nagpagiya sa Bibliya. Ano sa hiling mo an mga giya sa Bibliya na inaplikar ninda?\n“Dai kamo mauyam sa lambang saro mantang nasa dalan.” (Gen. 45:24, NW) Sinabi iyan ni Jose sa mga tugang niya kan papuli na an mga ini sa saindang ama. Madunong nanggad na sadol! Kun dai kinokontrol nin saro an emosyon niya asin nauuyam tulos, puwede niyang mapaanggot an iba. Narisa ni Chris na mapalangkaw siya asin habo niyang sinasabihan siya kan gigibuhon niya. Gusto niyang magbago, kaya naghagad siya nin dispensa sa brother na nakadiskutir niya asin hininguwa niyang kontrulon an pagigin arangguton niya. Kan mahiling kan katrabaho ni Chris an paghihinguwa niyang magbago, naggibo man ini nin mga pagbabago. Ngunyan marahay na an pag-ibanan ninda mantang naglilingkod ki Jehova.\n“Nawawaran nin saysay an mga plano na dai pinag-uurulayan.” (Prov. [Tal.] 15:22, An Banal na Biblia) Napag-isip-isip ni Janet na kaipuhan niya pang mas isapuso an katotoohan na iyan. Nagdesisyon siyang ‘kaulayon’ an sister. Sa pag-uulay ninda, nagin mataktika si Janet para masabi kan sister kun taano ta garo makulog an buot kaini sa saiya. Kan primero, medyo may tensiyon an pag-uulay ninda, pero nagrahay an sitwasyon kan kalmado na nindang pinag-ulayan an problema. Naaraman kan sister na namis-interpretar niya an sarong bagay na dai man ngani imbuwelto si Janet. Naghagad nin dispensa an sister, asin maugma na giraray sindang magkaibanan na naglilingkod ki Jehova.\n“Kun siring, pag dinadara mo sa altar an saimong dulot asin nagirumduman mo duman na may kulog nin buot sa saimo an tugang mo, bayaan mo sa atubangan kan altar an saimong dulot, asin maghali ka. Makipagkatuninungan ka nguna sa tugang mo.” (Mat. 5:23, 24) Tibaad nagigirumduman mo an sadol na iyan na itinao ni Jesus sa Sermon sa Bukid. Munduon si Michael kan marealisar niya kun gurano siya kanagin bakong makonsiderasyon asin bakong mabuot sa brother. Desidido siyang gumibo nin paagi para ibalik an marahay na relasyon ninda. Nagpakumbaba siya asin personal na naghagad nin dispensa sa brother na nakulgan niya. Ano an resulta? Sinabi ni Michael, “Udok sa puso akong pinatawad kan sakong tugang.” Nagin mag-amigo na giraray sinda.\n“Padagos na pagpasensiyahan an lambang saro asin lubos na patawadon an lambang saro dawa pa kun an siisay man igwa nin dahilan na ireklamo an saro.” (Col. 3:12-14) Sa sitwasyon kan duwang haloy nang payunir, sarong mabuot na elder an nagtabang sa sainda na pag-isipan an arog kaining mga hapot: ‘May deretso daw kitang duwa na pamunduon an iba huli sa dai ta pagkakauyon? May balidong rason daw talaga kita na dai pagpasensiyahan an lambang saro asin padagos na maglingkod ki Jehova dawa bako kitang matuninong?’ Inako ninda an konseho kan elder asin inaplikar iyan. Ngunyan, marahay na an pag-ibanan ninda mantang naghuhulit sinda kan maugmang bareta.\nAn sadol kan Bibliya sa Colosas 3:12-14 an puwedeng inot mong gibuhon kun may makakulog sa buot mo. Napatunayan nin dakul na nakakatabang an kapakumbabaan para mapatawad asin malingawan na sana ninda an sala kan iba. Kun hininguwa ta na man na magibo iyan pero garo kulang pa, puwede ta daw iaplikar an Mateo 18:15? An sadol na ini ni Jesus nanunungod sa lakdang na dapat gibuhon kun an saro nakakomiter nin magabat na kasalan sa kapwa niya. Pero, an totoo puwedeng ini man an kaipuhan mong gibuhon. Dulukon an saimong kapagtubod dangan mabuot asin mapakumbabang hinguwahon na ipakipag-ulay sa saiya an problema asin resolberan iyan.\nTotoo, may iba pang praktikal na mga suhestiyon an Bibliya. Kalabot sa dakul sa mga iyan an pagpahiling mo kan “bunga kan espiritu . . . an pagkamuot, kagaya-gayahan, katuninungan, pakatios, kabuutan, karahayan, pagtubod, pagigin kalmado, pagpupugol sa sadiri.” (Gal. 5:22, 23) Kun paanong nakakatabang an asayte para gumayon an dalagan kan makina, nakakatabang man an mga kuwalidad na iyan para magin pasil an proseso nin pakipagkatuninungan.\nAN MANLAIN-LAIN NA PERSONALIDAD NAKAKATABANG SA KONGREGASYON\nAn personalidad iyo an kumbinasyon kan mga ugali asin karakteristiko nin sarong tawo; an kada saro sa sato magkakalain an personalidad. Puwede ining makapakusog sa relasyon nin mga mag-amigo, pero puwede man ining magin dahilan nin iriwal. Sarong eksperyensiyadong elder an nagtao nin halimbawa: “An saro na masusupgon puwedeng masakitan na makiiba sa saro na mainistorya saka mainamigo. Garo sadit na bagay sana an pagkakaiba ninda; pero, puwede iyan magresulta sa dakulang problema.” Sa hiling mo, magkakaproblema daw talaga pirmi sa lambang saro an mga tawong magkalain na marhay an personalidad? Pag-ulayan ta an duwa sa mga apostol. Ano an karakteristiko ni Pedro? Tibaad maisip mo na prangka siya asin pabigla-bigla. Kumusta man si Juan? Maiisip ta na mapinadangat siya saka maingat sa mga sinasabi asin ginigibo. Tibaad may mga basehan kita para masabi an mga iyan dapit sa sainda. Garo baga magkaiba sinda nin personalidad. Pero, magayon an nagin pag-ibanan ninda sa paglilingkod. (Gibo 8:14; Gal. 2:9) Kaya, posible man para sa mga Kristiyano ngunyan na magkakalain an personalidad na magin magayon an pag-ibanan sa paglilingkod.\nTibaad may kakongregasyon ka na ikinakairitar mo an mga sinasabi asin ginigibo. Pero, naisip mo na nagadan si Cristo para sa saiya asin na kaipuhan mo siyang mamutan. (Juan 13:34, 35; Roma 5:6-8) Kaya imbes na putulon mo an pagigin mag-amigo nindo o dai na siya intindihon, haputon an sadiri: ‘May ginigibo daw talaga siyang bakong suno sa Bibliya? Tinutuyo daw talaga niyang iritaron ako? O magkaiba sana talaga kami nin personalidad?’ Kapaki-pakinabang man na marhay an hapot na: ‘Arin sa marahay na mga kuwalidad niya an magayon na arugon?’\nTalagang mahalaga an huring hapot na iyan. Kun an saro mainistorya pero ika bako, isipa na sana kun gurano kapasil sa saiya na makapuon nin mga pag-uulay sa ministeryo. Puwede kang makipagpartner sa saiya para mahiling mo kun ano an manunudan mo sa saiya. Kun parati siyang matinao sa iba, pero ika medyo bako, isipon an kaugmahan sa pagtao sa mga may edad na, may hilang, o sa mga nangangaipo. An punto iyo na, dawa magkaiba kamo nin personalidad, puwede kamong maparani sa lambang saro paagi sa pagpokus sa marahay na mga kuwalidad. Kun gigibuhon mo iyan, tibaad dai man kamo magin mag-amigong marhay, pero makakatabang iyan na magkasundo asin magin mas matuninong kamo asin an kongregasyon sa pangkagabsan.\nPosibleng magkalain na marhay an kaisipan o personalidad ni Eudias asin Sintique. Pero, dinagka sinda ni apostol Pablo na “maghinguwang magkáuyon an isip bilang mga kasaro kan Kagurangnan.” (Fil. 4:2) Hihinguwahon mo man daw na gibuhon iyan asin na makipagkatuninungan?\nDAI PAHALUYON AN SAINDONG DAI PAGKASINABUTAN\nArog nin mga duot na marikas na nagdadakul sa hardin nin mga burak, posibleng marhay man na maggrabe an raot nin buot na namamatian mo kun dai ka mahinguwa na “gabuton” iyan. Kun mangibabaw na sa puso nin saro an raot nin buot, puwede pa ngani kaiyan na maapektaran an bilog na kongregasyon. Kun namumutan ta si Jehova asin an satong mga tugang, gigibuhon niyato an gabos tanganing dai makaapektar o makaraot sa katuninungan kan banwaan nin Diyos an mga dai pagkasinabutan.\nKun magpapakumbaba ka asin hihinguwahon mong makipagkatuninungan, puwede iyan magkaigwa nin marahayon na mga resulta\nKun rineresolberan ta an mga iriwal asin dai pagkasinabutan para makipagkatuninungan, tibaad masurpresa kita sa marahayon na mga resulta kaiyan. Isipa an eksperyensiya nin sarong Saksi: “Namatian kong garo aki an pagtrato sako nin sarong sister. Ikinauyam ko talaga iyan. Mantang lalo akong naiiritar, nagigin na akong daing galang sa saiya. Sa isip ko, ‘Siya ngani dai ako iginagalang, kaya dai ko na man siya igagalang.’”\nInisip-isip kan Saksing ini an paggawi niya. “Nahiling ko na may bako palan akong magayon na mga ugali, kaya talagang namundo ako. Narealisar kong kaipuhan kong baguhon an kaisipan ko. Pakapamibi ki Jehova, tinawan ko nin sadit na regalo an sister asin naggibo ako nin card tanganing maghagad nin tawad sa nagin ugali ko. Nagkugusan kami asin nagkasundo na lingawan na sana an nangyari. Dai na kami nagkaproblema puon kaidto.”\nGustong-gusto kan mga tawo na magin matuninong. Pero, kun an posisyon saka an amor propyo na an matatamaan, dakul an nagigin nang bakong mapagpatuninong. Totoo iyan sa dakul na bakong parasamba ni Jehova, pero sa mga parasamba niya, katuninungan saka pagkasararo an dapat na mangibabaw. Pinasabngan niya si Pablo na isurat: “Ako . . . nakikiulay sa saindo na mamuhay kamo kauyon kan pag-apod sa saindo, na may lubos na kapakumbabaan saka kahuyuan, asin na may pakatios, na pinagpapasensiyahan an lambang saro paagi sa pagkamuot, asin maigot na naghihinguwang mapagdanay an pagkasararong itinatao kan espiritu sa irarom nin katuninungan na nagbubugkos sa saindo.” (Efe. 4:1-3) An ‘katuninungan na iyan na nagbubugkos’ sa sato daing kaagid an halaga. Lugod na pakusugon niyato iyan asin magin determinado kitang resolberan an ano man na dai pagkasinabutan.\nSi Pablo Asin Bernabe Dai Nagin Problema an Pagkakaiba nin Personalidad\nGaro kulang pa kun sasabihon sanang may karingisan si Pablo. Bago nagin Kristiyano, “grabe . . . an pagkaanggot [niya] sa mga disipulo kan Kagurangnan.” (Gibo 9:1) Mapadapit sa dati niyang namamati laban sa mga parasunod ni Cristo, ini an sinabi niya paghaloy-haloy: “Grabe nanggad an pagkaungis ko sa sainda.”—Gibo 26:11.\nDakula an ipinagbago ni Pablo pagkatapos niyang mabawtismuhan, pero dai mahali sa isip kan mga tawo an maraot niyang mga ginibo. Dawa kaidtong Kristiyano na siya, an mga tugang sa Jerusalem “natatakot sa saiya, huli ta dai sinda naniniwala na saro siyang disipulo.”—Gibo 9:26.\nKun bakong huli ki Jose, na sarong Kristiyanong taga Ciprus, tibaad dai pa man giraray nagtiwala ki Pablo an kongregasyon. Midbid si Jose kan mga tugang bilang mamumuton na Kristiyano kaya tinawan ninda siya nin pangaran na “Bernabe” na nangangahulugan, “Aki nin Karangahan.” (Gibo 4:36, 37) Iginagalang siya kan mga nanginginot, asin tinabangan niya si Pablo. Mababasa niyato: “Tinabangan siya ni Bernabe asin iiniba siya sa mga apostol, dangan detalyado niyang isinaysay sa sainda kun paano nahiling ni Saulo [o, Pablo] an Kagurangnan kan nasa dalan siya, . . . asin kun paanong daing takot siyang nagpahayag sa Damasco manungod sa ngaran ni Jesus.” (Gibo 9:26-28) Kan madangog kan kongregasyon sa Jerusalem an testimonya ni Bernabe, inako na ninda si Pablo. Dai nahaloy, magkaibanan nang naglingkod an duwang lalaking ini bilang misyonero.—Gibo 13:2, 3.\nSiguradong nagustuhan ni Bernabe an entusiyasmo saka direktang pamamaagi ni Pablo. Asin sigurado man na napahalagahan ni Pablo an kabuutan saka pagmalasakit ni Bernabe.\nPero, sinasabi kan Bibliya na may panahon na “nagkainitan an duwa.” Taano? Dai man sinasabi kan rekord na dahil iyan sa pagkakalain ninda nin personalidad. Kundi, ipinapahiling kaiyan na magkalain kaya an opinyon ninda kun baga kuwalipikado si Juan Marcos na magmisyonero.—Gibo 15:36-40.\nDawa magkalain an personalidad ni Pablo asin ni Bernabe, nakapaglingkod man sinda na magkaibanan bago kaiyan. Asin mababasa ta na pagkatapos kaiyan, magkaibanan giraray na naglingkod si Pablo asin si Marcos. (Col. 4:10) Kaya, dai man pirming nagreresulta sa iriwal an pagkakaiba nin personalidad—dai kaidto, dai man ngunyan.


Hurup-hurop sa ortograpiyang Bikol\nIni an kamugtakan kan pagtulod sa pagkakaigwa nin sasarong ortograpiya kan tataramon na Bikol. Madali sana an maggibong lakdang tanganing magbilog nin ortograpiya. Saru-sarua an mga tataramon, darangogon, isururat, asin magpili kan boot na baybay kan mga ini. Alagad sabot ta na minsan pang magibo ta man an prosesong ini, igwa nanggad nin kulang, huli ta an pagdukay nin ortograpiya nangangaipuhan nin hararom na pag-aadal, paghurup-hurop asin—kun itutugot an termino—pamimilosopiya. Kun kaya yaon an hapot na “Tano?”. Tano ta an ortograpiyang iyan?\nAn pagsimbag sa hapot na ini bakong sarong daing-kamanungdanan na pagsuba-suba o pagkawat nin konsepto na hunaon tang dai man ginagamit sa totoo asin materyal na kinaban. Labi ka-importante an paghapot huli ta an satong tinatanyog sarong entidad kan kaisipan asin aktibidad kan tawo—an tataramon.\nAn pagtulod sa pagkakaigwa nin sasarong ortograpiya dai nanggad puwedeng himohon na pasipara asin susog sana sa huna-huna dapit sa tataramon asin kun papano ini ginagamit kan mga tawo sa laog asin luwas kan sarong kultura. Nangangaipuhan nin dayupot asin babad na pag-adal bago an siisay man makahimo nin padron na iyong itutulod na sunudon kan gabos na kaayon sa kulturang iyan.\nSa antolohiyang Maharang, Mahamis na mga Literatura sa mga Tataramon na Bikol (Santos ed., 2010), ipinahayag sa titulo pa sana kan libro an pagkakaigwa kan rehiyon nin komplikadong karakter kun hihilingon an Bikol bilang sasaro sanang tataramon. Kun kaya an antolohiya hayagan na nagmidbid sa pagkakaigwa kan Bikol nin dakol na mgatataramon; asin na an Bikol sarong kabilugan asin kagabsan kan mga tataramon na minasirbing sagurong nin pagkakasinarabutan kan mga namamanwaan.\nAgyat sa paraadal nin mga tataramon na sagkod ngunyan, dai pa nasi-siyerto kun papano o sa anong paagi man nanggad nagbabaranga an dilang Bikol sa mga saradit grupo nin mga tataramon o diyalekto. Sa Ethnologue: Languages of the World (ed. Lewis, 2009), binanga an Bikol sa walong grupo. Sa pag-aadal ni Lobel (2000), binaranga an Bikol sa doseng klasipikasyon. Lain man digdi an pag-aadal ni McFarland (1974) na nagbaranga man sa Bikol sa onseng saradit na grupo.\nAn kamugtakan na ini kan dilang Bikol iyo man sana an magkasabay na minapakumplika asin minapagayon digdi. Kumplikado huli ta sa pagkakaigwa nin manlainlain na mga tataramon na kun sain an lambang saro kaini igwa nin sadiring karakter, bokabularyo, tanog, asin iba pa. Alagad, ini saro man na kagayonan, huli kan kangangalasan na papanong an sarong rehiyon madudukayan nin nagkakapirang grupo nin tataramon.\nAn kamugtakan na ini kan mga dilang Bikol an urog na minapasakit kan sirkumstansiya para sa mga nagmamawot o nagtutulod nin pormal asin sasarong ortograpiya. Kun manlainlain an tataramon, papano mapipirit an sarong ortograpiya.\nAlagad tandaan ta na an dilang Bikol, kaiba an gabos na mga grupo kaini, parte sana kan urog na mahiwas na pamilya nin mga lenggwaheng Malayo-Polynesio na igwa nin sadiri man na mga karakter. Kun pag-aatid-atidon, sa lado kan ortograpiya, puwede ta man na hilingon an mga sistema nin pagbaybay kan kataraid tang mga grupo nin tataramon. Ginibo naman ini kan mga iskolar sa linggwistika, siring kan pagpapa-urog sa mga katanog (vowel) na may matatagas na sayod (arog kan u asin i) huli ta arog kaini an suanoy—kun siring, iyo an totoo—na pagbaybay kan katutubong tataramon. Sinasabi kan mga iskolar na haros perpekto subuot an mga tataramon sa Pilipinas, kaiba na an Bikol, huli ta maliwanag na karakter kaini an pag-oyon kan pagsayod sa pagbaybay, An tanog o sayod na ‘uma’ perpektong iriniriprisintar kan pinagsararong mga letra kan ‘uma’. Bako ining siring kan tataramon na Pranses kun sain an pinagsararong mga letra kan ‘ballet’ minahira an tanog asin sinasayod bilang ‘baley’.\nSaro pang karakter kan mga tataramon ta iyo na an dai paghira kan kahulugan minsan pang sanglian an katanog, arog kan ‘ikos’ asin ‘ikus’ o ‘talbong’ asin ‘talbung’.\nSarong impresiyon ko sa mga paratulod kan pagkakaigwa nin sasaro sanang padron nin ortograpiya kan dilang Bikol iyo an dai hayag o lihis na paglikay ninda sa katotoohan na pag sinabing ‘tataramon na Bikol’, bako ining sasaro sanang tataramon kundi nagkakapira asin may kanya-kanyang karakter. Kasabay kan impresiyon na ini, iyo an obserbasyon sa lataw na gayong pagpaurog sa saro sana sa mga klasipikasyon kan tataramon na Bikol, asin ini an inaapod kan kadaklan na Bikol Sentral asin minimidbid man na iyo subuot an standardBikol.\nHuli kan pagtulod sa sarong standard sa tahaw kan pagiging multilingwal kan Bikol, dai nanggad malilikayan an pagkabaranga (na puwedeng magin dahilan nin dai pagkakasinarabutan) sa pag-ultanan kan manlainlain na mga grupo nin tataramon sa rehiyon. Kun siring, igwa man nin hapot na nakasentro sana sa kun sain man nanggad papadanayon an ortograpiyang mahahaman? Kun ini Bikol Sentral, dadarahon man ini sa Sorsogon o Catanduanes?\nSa kamugtakan na ini, kaipuhan na hilingon an panahon asin lokasyon na pinangyayarihan kan tataramon. Asin na puwedeng magtulod nin sarong ortograpiya alagad dai puwedeng piriton an sasaro sanang tataramon, huli ta kun an huring kamugtakan an mangyayari, tuyong hegemoniya an dara kan nasabing konsepto. Rurumpagon sana kan kaniguan na pagpurbar tang pagyamanon an tataramon kun sa likod kan gabos na ini, buot palan itulod an sasaro sanang tataramon. An pagigin multilinggwal asin multikultural kan Kabikolan saro nang lehitimo asin dakulang dahilan tanganing paurugon an pagkakalainlain kan satong mga dila.\nAn problema minalaog man sana sa isyu kan Mother Tongue-Based Multilingual Educationna tinutulod ngunyan kan gobyerno, huli ta hinimo an konsepto kaini na mayong kasabay na paghimo man sa mga materyal na gagamiton sa mga eskwelahan. Simple sana man an puwedeng solusyon: hinguwahon na an midyum nin pagtukdo iyo an Bikol na tinataram sa lokasyon kan eskwelahan. Ini an kaipuhan na gayong tungkusan kan estado tanganing tawan buhay an kairairaruman kan esensya kan mga tataramon na mother tongue asinmultilingual. Ta sa hiling ko, kun dai man sana ikukunsiderar an pagkakalainlain kan mga tataramon minsan sa laog nin saro sanang rehiyon, magkakaigwa nin labot an pag-abot kan mga katuyuhan kan programang ini.\nInteresante na an pangapudan na himuhon an sarong ortograpiya nangyayari sa panahon na ini kun nuarin an literaturang Bikol marambong asin padagos na pinapagyaman kan mga paratulod kaini. Kritikal na panahon ini huli ta sunud-sunod an mga librong panliteratura an pinupublikar sa laog kan rehiyon sa likod kan sinasabing kawaran nin standard sa ortograpiya.\nInteresante man ining panahon na makusog an daguso kan postkolonyalismo kun nuarin pinipino an mga relasyon kan mga kulturang sinakop sa mga nagsakop sainda. Sa satong rehiyon, nabubuhay ini sa makusog na pagmawot (asin pagpano kaini) sa mga pagkayaonna Bikolnon kaidtong bago mag-abot an mga kolonyal na kapangyarihan. Alagad, kasabay man kaini iyo an pagmidbid asin pag-ako na nuarin pa man, dai maninigaran na kita sarong kulturang sinakop, asin an mga gira kan pagsakop kaiba na kan satong pan-aroaldaw na agi-agi. Dai kita kaipuhan mahandal na an dilang Bikol kinukumpunir nin mga tataramon na maninigong apudon katutubo asin man nin mga sinublian na termino. Nagtutubod ako na an mga sinublian na termino, sa birtud kan paglihip kan mga ini tanganing makaayon sa mga tataramon na ginagamit ta aroaldaw, sinda mga tataramon naman na Bikol. Ano man an problema kun ‘importante’ an gamiton asin bakong ‘mahalaga’ kun ini nagbubunga nin pagkakasinarabutan? Siisay an masabi sa panahon na ini na an tataramon na ‘importante’ dai kabilang sa mga tataramon na Bikol?\nHuli ta an mapasabot na an asimilasyon nin mga tataramon inaako kan sarong kultura bako an siisay pa man kundi an mga tawo na kaayon digdi—an mga tawo na nagtataram kan lenggwahe. Importanteng sambiton an aspektong ini huli ta sa hiling ko an pagkakabaranga kan mga Bikolano, orog na idtong mga nagtutulod sa paghimo nin sasarong ortograpiya, bako man sa kun arin na pagbaybay an gagamiton, kundi sa kun arin na tataramon an papaurugon. Digdi minapuon an diringkilan.\nBakong kawaran nin sistema nin ortograpiya an nagdadara nin karibungan sa dilang Bikol. Kundi dara ini kan kadakol na mga padron nin pagbaybay na mga namana ta sa mga nagkairinot na kapag-arakian asin mga banyagang parasakop. Sa mga kumunidad na an esensya kan tataramon madudukayan sana sa pagtaram kaini sa aroaldaw, dai problema an ortograpiya. An pagnaniproblema kan ortograpiya yaon sana sa mga kumunidad o sektor na minagamit nin tataramon sa pasurat na paagi. Kaibahan digdi an estado, akademya, negosyo, simbahan, asin iba pang mga sektor, na sa pag-agi kan panahon, nakahimo na—puwede man na dai—man nin kanya-kanyang mga paagi nin pagbaybay. Huli kaini, kitang mga Bikolano kan kontemporanyong panahon ribong o dai aram kun arin an susunudon.\nMakusog na halimbawa an naipos kan simbahan na Katoliko, na kaayon sa epekto kan Sulnupanon na kolonyalismo, sa paghurma nin sarong Bikolnon na agimadmad dapit sa ortograpiya. Tataramon an saro sa nangongorog na armas kan simbahan sa pagbalangibog kan saiyang mga katukduan. Kun kaya, masiri ining inadalan kan mga kapadian kaidtong panahon, asin tuyong hinira o binago susog sa pangangaipo o ideolohiya kan simbahan, pansadiri man o para sa totoong pagbalangibog kan mga banal na katukduan. Sa pangyayaring ini, kadakol sa mga katutubong tataramon na Bikol an tinakudan nin bagong kahulugan mantang pirit na pinalingawan an orihinal na buot sabihon. Kaiba na digdi an ‘rapsak’ o profane language na sa pagkasabot kan mga katutubo sarong maogmang lenggwaheng ginagamit sa aroaldaw siring sa sinasabi ni Mikhail Bahktin dapit sa konsepto kan carnivalesque.\nSa ideolohiya kan mga prayle, nagin kasalan, asin huli kaini, napara an mga rapsak na tataramon kan Bikol. Naribayan ini nin pagsambit na sana sa mga ngaran nin mga banal o ano man na ekspresiyon na may gira nin relihiyon. Pag napadarinas an sarong Bikolano, puwede siyang mapakagrat nin “Ay, buray na tipay!”. Alagad, nasanglian ini nin ekspresiyon na “San Clemente, kaheraki!” An sinasabing usmak rinibayan nin pamibi. Alagad siisay an nagsabing usmak an nainot na ekspresiyon? Bako daw na an pagigin usmak kaini hinimo sana kan mga awtoridad kan simbahan? Puwede daw na bako ining usmak sa pagkasabot kan mga inot na Bikolano?\nTulong punto an pighihiling ko sa pagpakarhay kan ortograpiyang Bikol: inot, an pagkunsiderar sa orihinal na baybay sa paagi kan pag-adal kan ortograpiya kan mga pagtaraid na mga tataramon na kabilang sa pamilyang Malayo-Polynesio; panduwa, an pagtrato sa pagbilog kan ortograpiya bilang parte kan postkolonyal na pagmawot; asin, pantulo, an paghiling sa Bikol bilang nagkakapirang mga tataramon asin bakong sasaro sana.\nAn inot na punto, magpapagimaaw sato kan teknikal na baybay (pati naman tanog) kan mga tataramon. Posibleng magbukas ini kan satong isip pasiring sa konsepto nin pakikipagsaro sa iba pang mga tataramon na igwang kaparehong karakter kan tataramon na Bikol. Makakatabang ini sa pagpagimaaw dapit sa matatagas na katanog—u asin i—asin kan pinaurog na pusisyon kan mga ini sa ortograpiya kan mga tataramon sa parteng ini kan Sur-Subangan kan Asya.\nAn panduwa magpapatalingkas sa sato hali sa pagkakabukatot sa konsepto na an tataramon na Bikol kaipuhan na gayong puro asin daing digta kan iba pang banyagang dila. Kun siring kaini an konsepto, mauubusan kita nin tataramon, huli ta an tataramon buhay, dinamiko asin natural na minapabagubago. Rumdumon ta na an mga banyagang dilang sinublian ta nin mga tataramon bako sana an Espanyol, bako sanang Europeo. An mga tataramon sa Bikol, arog kan iba pang mga tataramon sa Pilipinas, produkto nin mga milenyo nin pagriribayan kultura. Kadakol kitang mga tataramon na sinublian sa Sanskrit, Bahasa, sa mga Tsino, asin iba pang mga lahi na nagkairinot pang marhay kisa sa mga Espanyol. Huli kaini, dai problema an asimilasyon kan ibang lenggwahe sa satong pagtaram. Kaiba na digdi an mga salang paggamit ta nin mga banyagang tataramon. Lihitimo an hapot na: Dai ta pa baya ibinibilang an mga tataramon na ‘importante’ o ‘institusyon’ na kaayon sa dilang Bikol? An postkolonyal na pagmawot, na inaako sa sadiri an pagigin sarong dating kolonya, minatanaw liwat, minahidaw asin minapabalik sa mga nawara or winara kan parasakop. An kunsiderasyon na ini kasimbagan sa kun ano bayang patanog (consonant) an gagamiton sa mga tataramon na arog kan ‘justicia’ o ‘señora’ na puwede man palan na ‘hustisya’ o ‘senyora’. Kabilang naman sa kunsiderasyon na ini an mga baybay na itinulod kan simbahan sa mga katutubong tataramon, arog kan ‘lalaqui’ o ‘aqui’ o ‘aco’ o ‘banggui’ na puwede man palan ‘lalaki’ o ‘aki’ o ‘ako’ o ‘banggi’.\nSa lado kan mga tataramon na Bikol, itinutulod ko an pagtubod na dai problema an pagkakaigwa nin manlainlain na mga tataramon sa Bikol huli ta natural ining nabubuhay sa mga kultura. Ini an dara kan pantulong punto. An problema malaog kun ipirit an sasarongstandard sa katiripunan na ini nin mga tawong mayo man praktikal na problema kaidto dapit sa tataramon. An ‘lawog’, ‘lalawgon’, ‘pandok’, asin ‘nawong’ mga terminong sasaro sana man an buot sabihon. An pagmanduhan an sarong grupo na gamiton sana an saro kaini na na igwang pagpapa-urog siyertong mag-uukag sa gabos. Siring man an kunsiderasyon sa tanog. An ‘baloy,’ ‘balay’, ‘harong’, ‘aróng’, asin ‘erokan’ sasaro sana man an boot sabihon. Alagad kun ipipirit an baybay na ‘harong’ ipipirit sa mga Bikolano na inaapod ining ‘aróng’, magkakaigwa man nin pag-dai asin pagkakabaranga.\nTotoong masakit asin masiri an kaipuhan na proseso sa pagrepaso kan lenggwahe asin kan mga aspekto kaini arog kan ortograpiya. Urug-urog pa an kasakitan kaini sa mga rona na minasangli nin tataramon dawa sarong banwaan sana an pag-ultanan. Garo ini pag-isip kun an dakulang tinapay kakakanon nin bilog o pipiridasuhon nguna. Kun dai igo sa nguso, kaipuhan na barangaon an tinapay tanganing bakong masakit an pagkakan. An tataramon, siring kan dilang Bikol, nakakaagid digdi. Kun kaipuhan barangaon huli ta natura kaini an pagkakalainlain, ano ta dai akoon na siring? Kun ako taga-Buhi, an mother tongue ko Buhinon, bako an arin man na tataramon sa balyong banwaan, dawa pa urog na dakol an nagtataram kaini kisa sa Buhinon. Asin ini an agyat. Huli ta dai man boot sabihon kan pagkabaranga sa tataramon, mayo na kitang pagkakasararo bilang rona o kultura. Sa siring na paagi, urog tang mapaparambong an kahiwasan o kabilugan kan minimidbid tang dilang Bikol. Bakong pagsasaralak-salak an katuyuhan, dawa minsan dai iyan nalilikayan. Bako man ini pagpaurog sa kaniguan na kita-kita, sinda-sindang ugali. Ini sarong perspektibo kun sain urog na hinihiling an pagkakasararo sa pagpayaman kan dilang Bikol sa paagi kan paghiling na ini minagikan sa manlainlain na tataramon—na igwang kanya-kanyang kagayonan asin kauragan—na minakumpunir saiya bilang dinamiko asin buhay na lenggwahe kan sarong banwaan.


Si Moon Jae-in\nSi Moon Jae-in (Koreano: 문재인; Hanja: 文在寅; namundag 24 Enero 1953) iyo an ika-12 asin presenteng Presidente kan South Korea. Alagad, sa bilang kan mismong gobyerno kaini, siya dapat iyo an ika-19 ta an pagkapresidente binabase sa termino nin pagtukaw kaini. Siya dati abogado sa pangtawong deretso asin aktibistang estudyante. Si Moon naelehir pagkatapos kan impeachment kan saiyang sasalidahan na si Park Geun-hye.\nDating chief of staff sa opisina ni Presidente Roh Moo-hyun, si Moon nagsirbe bilang lider kan Partido Minjoo nin Korea (2015–2016) asin myembro sa ika-19ng Asamblea Nasyonal (2012–2016). Siya man an nagin kandidato kan Democratic United Party sa eleksyon presidensyal 2012 pero nadaog siya ni Park Geun-hye.\nKinua sa "https://bcl.wikipedia.org/w/index.php?title=Moon_Jae-in&oldid=220026"\nMga presidente kan South Korea\nHuring binago an pahinang ini kaitong 21 Nobyembre 2021, alas 12:54.